
PERSONAJELE 


CONSTANTIN DINU, 


SIMINA IONIŢA, 
DOROBANŢU, 
MARCU FUIORESCU, 


GHEORGHE ISAIA, 


MARIA CERNEA, 
LILLY GIGEA, 


DOAMNA GIGEA, 
MIRCEA, 


IGNAT, 


25 de ani, strungar la Cisnădie, în 
drum spre inginerie, plecat din 
comuna Cioceni; 

25 de ani, pentru el Niţă şi 
profesoară la seral; 

secretarul comitetului orăşenesc 
de partid, 37 de ani; 

pictor care „ridică nivelul 
poporului”, 58 de ani; 

responsabil sportiv; pentru marea 
masă a salariaţilor, nea Isaia, 50 
de ani; 

activistă  graţioasă la sfatul 
popular, 25 de ani; 

casieriţă suavă, la restaurantul cu 
tonomat, 25 de ani; 

mama lui Lilly, 58 de ani; 

portar la hotel, absolut moral, 55 
de ani; 

un strungar care nu vrea să 
devină inginer, 25 de ani. 


Mi se pare romantic 


Un milițian, pe oare nu-l întrece nimeni la istorie şi 
geografie; un chelner impertinent; reporterul stației 
locale de  radioficare, 26 de ani; o ninsoare 
surprinzătoare, veche de când lumea; trei oameni de 
zăpadă; o casieriță care citeşte „Roşu şi negru”; un om de 
serviciu la sfat. 


Acțiunea se petrece în zilele noastre, într-un oraş de 
munte. Ea nu trebuie însoțită de hohote de râs homerice. 
Autorul solicită surâsul permanent, şi atât, ceea ce — 
rămâne între noi — e foarte mult. 


Radu Cosaşu 


TABLOUL 1 


O cameră de hotel, modeştă, cu două paturi. La masă 
învaţă îmbrăcat, dar în papuci de casă, cu o bască pe 
cap, trăgând dintr-o „Mărăşească”, Constantin Dinu. Unul 
din paturi a rămas în penumbră, dar se ghiceşte acolo, 
sub pătură, un om care doarme. 

De-afară, fereastra fiind deschisă, se aude deşirant 
„Ciau, cian, bambina...” Dinu nu suferă; bagă capul între 
umerii puternici şi-şi trage basca pe frunte. Melodia 
continuă. Ignat s-a ridicat în capul oaselor, dă pătura 
deoparte, cu un gest brusc, şi se imbraci rapid, stând pe 
marginea patului. 


IGNAT (fredonâna): „Un baccio ancora”... Ştii ce înseamnă 
„un baccio ancora”? 

DINU (fără să se mişte): Te-ai trezit? 

IGNAT (îmbrăcându-se): Ştii, sau nu ştii? 

DINU: Spuneai să te trezesc la cinci... 

IGNAT: Incă un sărut, asta înseamnă — încă un sărut... 
Niciodată nu ţi-au plăcut materiile umanistice. 

DINU (morocănos): Ce ai? Aşa se trezeşte omul din somn? 

IGNAT (în oglindă): Nici n-am dormit 

DINU (răbdător): Dar ce-ai făcut? 

IGNAT: Am visat. 

DINU: Uite ce se întâmplă... (/mperativ.) E patru şi cinci. 

IGNAT: E patru fără douăzeci şi cinci. 

DINU: E patru şi cinci. 

IGNAT: Dacă Lilly a pus „Ciau, ciau, bambina”, e patru fără 
douăzeci şi cinci... 

DINU: Ce legătură are? 

IGNAT: Am rugat-o să mă trezească la patru fără douăzeci 

şi cinci, să prind acceleratul de patru. (Se apleacă şi 
trage de sub pat geamantanul.) N-am dormit toată 
noaptea, nu poţi să ai încredere în femei. O ştii pe Lilly? 

DINU: O ştiu. 

IGNAT: N-o ştii. Şi eu credeam c-o ştiu, dar uite că la patru 
fără douăzeci şi cinci a pus „Ciau, ciau, bambina...” 
Voia, mai întâi să mă strige... Fii fată serioasă (/u/ Dinu), 
cum o să mă strige noaptea în stradă? l-am spus să-mi 
pună „Dansul orelor”. Ai auzit vreodată „Dansul ore- 
lor”? 

DINU: Nu. 

IGNAT: E o fată cultă. 

DINU: E patru şi zece, după ceasul meu. 

IGNAT (s-a îmbrăcat): Uite-te la turn şi fă scăderea; dragă 
Dinule, ciau... 

DINU (indicând totul pe ceas): Până la şase, facem legea 
lui Ohm, de la şase — funcţii trigonometrice. La şapte... 
(ÎI priveşte pentru prima oară atent pe Ignat, din cap 
până în picioare.) 

IGNAT (cu dezinvoltură): lei ziarul ăsta... şi la revedere! 

DINU (uimit, moale): Ciau, Mielule... 

IGNAT: Nu aşa! Nu ciau... ai văzut, sunt 400, toţi lei. N-are 
rost să mai... 

DINU: Ciau, Mielule... 

IGNAT (sincer): Am căutat să văd pe care pot să-l iau. 
Care-i slab la chimie, e tare la matematică. Dar câţi nu 
stau bine la toate? 

DINU: Ciau, Mielule. 

IGNAT (concret, omeneşte): Ţie la matematică nu ţi-e 
frică? 

DINU (furios); Ştii ce înseamnă ciau? 

IGNAT (/vânau-și geamantanul): Ai ceva de spus acasă? 

DINU: Lasă-mi nişte „Mărăşeşti”. 

IGNAT: Să-i spun ceva Siminei? (Buzunărindu-se febril.) N- 
am. 

DINU (supărat): La revedere! 

(Ignat pleacă.) 


DINU (către noi, frecându-se cu basca): Acum, ce fac? 
(Sare la fereastră.) Mielule... măi... stai... nu fi... n-are 
rost... Mielule... 

LILLY (în uşă, în penumbră, apărută pe nesimţite): A 
plecat domnul Ignat? 

DINU (tot /a fereastră): Deşteptule... vino înapoi... vino, n- 
auzi?... caraghiosule... (Pentru el.) parazitule... (Către 
noi.) Ei, ce facem? 

LILLY (mereu suavă): Domnul Ignat a plecat? 

DINU (realist): Parcă nu ştii... nu i-ai pus dumneata 
„Dansul orelor”, domnişoară Lilly? 

LILLY (care ține la nuanțe): „Ciau, ciau, bambina...” Nu v-a 
plăcut? 

DINU: Nu. 

LILLY (tot timpul suavă): Nu vă place muzica uşoară 
italiană? 

DINU (așezându-se să învețe): Foarte mult. 

LILLY: Şi mie... de patru zile de când avem tonomatul, plec 
acasă la patru dimineaţa... toţi pleacă, rămân la 
tonomat şi consum tot mărunţişul de 50 de bani... 
Piove... Farfale... merită, nu? (Dinu tace.) Auzim atât de 
rar muzică bună. 

DINU: Nu. 

LILLY: Ce nu, domnule Dinu? 

DINU: Nu auzim atât de rar muzică bună... 

LILLY: Credeţi? 

DINU: Da. 

LILLY (mergâna prin cameră, egal suavă, pe „bandă”): Eu 
sunt de altă părere... După ce toată ziua n-aud decât 
castroane şi furculiţe, măcar noaptea să aud un cântec 
frumos... N-am putut sta pe şantier, pentru că nu era 
muzică. (Dinu: „[ţţţt”.) Am făcut şcoala tehnică 
meteorologică. Discutam cu natura, cu vântul, cu 

aerul... Nu vi se pare romantic? (Dinu tace.) Aşa am 
crezut şi eu. Am stat pe şantier doi ani — n-am avut 
parte de nici o bucurie. N-aveau nici măcar 
magnetofon. Aveau o singură fanfară pe care o 
aduceau la fiecare reuniune. Vă place fanfara? Eu nu 
pot să o sufăr! Ce se poate dansa după fanfară? Abia 
introduseseră un curs de dansuri moderne; dansau în 
cizme. Mama m-a chemat acasă... Scot cu 300 de lei 
mai puţin, dar merită. Am răbdat foarte multe, dar 
acum a venit tonomatul... Şi lucrătorii din comerţ sunt 
oameni, nu?... (Dinu tace.) Eu am spus totdeauna 
mamei că dumneavoastră, muncitorii, sunteţi mai 
atenţi decât contabilii. Nu am prejudecăţi, aş merge cu 
un muncitor până în faţa lui Dumnezeu. Vă place să vă 
plimbaţi noaptea, prin parc, când e toamnă? Să nu 
vorbiţi nimic şi să călcaţi frunzele în picioare... La 
„Popular” schimbă filmul, auziţi (se aude, în liniştea 
oraşului, cum jos, la cinematograf, cineva bate afişul 
noului film). Ştiţi ce vine? „Război şi pace”! Aţi văzut 
„lartă-mă”?... Ce film! Mie-mi plac numai dramele... Îmi 
place să plâng la un film şi bărbatul să-mi dea batista 
lui, să-mi şterg lacrimile. Domnul Ignat mi-a dat-o o 
dată pe-a dumnealui... la „Vagabondul”... Avea o batistă 
foarte curată, îl vedeam pentru dumnealui, a patra 
oară. (Părăseşte fereastra, revine suav lângă el.) Îmi 
place că nu mă întrerupeţi, lăsaţi femeia să-şi descarce 
sufletul... Sunteţi foarte atent la ce spun şi vă prefaceţi 
că învăţaţi. (Spirituală.) Sau poate sunteţi ca Napoleon, 
faceţi două lucruri deodată, mă ascultați şi învăţaţi? 
(Dinu e imobil Lilly, lăsând deoparte şi analiza, şi 
suavitatea, trece, firesc, la ale lumii.) Nu înţeleg ceva, 
domnule Dinu. De ce, dacă scoateţi 1800 de lei în 
producţie, ca strungar — cum mi-a spus domnul Ignat 
—, mai aveţi nevoie şi de bătaia asta de cap cu 
examenul? Vă cheltuiţi şi banii pe hotel, că şi asta 
costă, nu? V-aţi luat şi concediu fără plată şi cine ştie 

dacă merită... (În baza compătimirii, se aşază pe pat. 
Deodată, ceva fâşâie sub ea. Sare, speriată.) A, un 
şoricuţ? (Și ridică un carton alb, mare, pe care scrie 
„Trebuie”.) O lozincă? Vă înveliţi cu ea? 

DINU (viu): Da. Peste tot am scris „Trebuie”: pe bec, pe 
haine, pe cutia de „Disiol”. 

LILLY (descoperă pe bec, pe balonseide, peste tot, 
„Trebuie”): Credeţi în lozinci? 

DINU (tot mai viu): Da. 

LILLY (automat): De ce? 

DINU (imediat): Pentru că mi se pare romantic, 
domn'şoară Lilly... 

LILLY (/a cinci dimineaţa, bate din palme, încântată): Ştiţi 
ce înseamnă romantic? Bravo! Eram convinsă că nu 
ştiţi! De ce n-aţi spus mai repede cuvintele astea?... 

DINU (neted): Pentru că gândesc greu... Gândesc greu, 
domnişoară Lilly... 

LILLY: Lăsaţi, nu e grav. 

DINU (rezumând totul): Greu, dar bine... 

LILLY (cu totu/ maternă): Trece... 


(Dinu se freacă cu basca pe frunte — gestul lui —, ne 
priveşte şi se aruncă pe carte.) 


(Boxa portarului. Se bate în uşă. Panoul cu chei începe 
să zumzăie dezarmonic. Portarul tresare, opreşte cheile 
cum ar opri un radio şi deschide uşa. Apare Marcu 
Fuiorescu, înalt, îmblănit, cu mâinile ocupate de 
geamantane, şevalete pentru pictură, tablouri. Oarecare 
burticică, privire alunecoasă de la agresiv la viclenie, dus 
şi întors.) 


FUIORESCU: Ascultă, tinere, de ce dracu’ nu deschizi? 
Asculţi muzica sferelor? Dă-mi un pat. 

PORTARUL (cu blândețe): N-am. 

FUIORESCU: Tinere! 

PORTARUL (cu o blândete care ştie ce vrea): N-am. 

FUIORESCU (se duce la panou — impulsiv, autoritar, 
brutal): Da' astea ce-s? 

PORTARUL: Camere în reparaţie. 

FUIORESCU (imperativ): Tot hotelul e în reparaţie. Dar 
astea? 

PORTARUL: Aşteptăm o delegaţie. 

FUIORESCU: Mă, eu te reclam la sfat. (Ṣi, automat, scoate 
o hârtie de 25 de lei.) 

PORTARUL (/a fel de automat): Nu, că noi nu ţinem direct 
de sfat. (/a hârtia.) La camera 25 — un pat. E un băiat 
care învaţă, nu vă deranjează. 


(Wu se aude decât scârțâitul uriaş al paşilor lui 
Fuiorescu, care intră în cameră fără să bată la uşă.) 


FUIORESCU: Portarii ăştia sunt inconştienţi... (Scoate din 
valiză papucii de casă, se face comod.) Fuiorescu, 
Marcu  Fuiorescu, pictor, peisagist... grafician... 
desenator... portretist... (Cuprinzându-i dintr-o privire.) 
V-am deranjat? 

DINU (clan: Da. 

LILLY (profitând, pentru a rămâne, direct amfitrioană): Nu. 

FUIORESCU (se întinde şi se priveşte, mişcând picioarele): 
Cine a dormit în patul ăsta? 

DINU (clar): Un tovarăş de-al meu. 

FUIORESCU: Nu pot dormi în acest pat. 

LILLY (spre suavitatea ei inițială): De ce? Era un băiat 
foarte curat. 

FUIORESCU: Ştiu, dar... 

LILLY: Vă e somn? 

FUIORESCU: Nu. (fără nuanțe.) Mi-e foame... 

DINU (violent antipatic): Dom'le, învăţ, nu dau masa. 

FUIORESCU (întinde spre el un pachet): Pui. Pui de găină... 

LILLY (casnică): Nu te poţi muta mai încolo? 

FUIORESCU: Uite, o bună remarcă de soţie. 


11 


Radu Cosaşu 


DINU (scurt): Nu. (Gest c/asic cu basca.) 

FUIORESCU (decis): Tinere, crezi că eu n-am concepţie? 

DINU: Ba da. Ai. 

FUIORESCU (cântărind pachetul cu pui de găină): Am fost 
elevul unui elev al lui Ibrăileanu. Ai auzit de Ibrăileanu? 

DINU: Da. 

LILLY (fericită): Ştii cine a fost Ibrăileanu? 

DINU (fără menajamente): Ştiu, dar nu vreau să spun. 
Mâncaţi în altă parte... pe noptieră. Aici învăţ... 

FUIORESCU: Şi eu am dat examene, tinere... 

LILLY: Nu e comod pe noptieră. 

FUIORESCU: Lăsaţi, domnişoară, veţi servi masa... ca o 
prinţesă... (/a unul din tablourile sale, o țigancă vulgară 
de gang, şi îl pune pe noptieră, rupe un pui şi-i dă să 
bea. Lilly bea din sticlă. Fuiorescu îi admiră gâtul.) Aveţi 
un gât delicat... 

LILLY: Mulţumesc. E de dumneavoastră? (Bate cu unghia 
în sticla tabloului.) 

FUIORESCU: Imhî. (Cu capul către Dinu.) Întrebaţi-l dacă 
nu vrea ţuică. 

LILLY: Vrei măcar o ţuică, domnule Dinu? 

DINU: Nu. 

LILLY: Nu vrea. 

FUIORESCU (ocupat cu un os): De ce? 

LILLY (ştafetă supusă): De ce? 

DINU: Nu-mi place tabloul, domnişoară Lilly... 

LILLY: Nu-i place ţiganca dumneavoastră. 

FUIORESCU: Păcat. (Lilly, privire imputativă, către Dinu, 
după care revine la festin.) 

LILLY: Călătoriţi mult? 

FUIORESCU (mâncând): Foarte mult. Azi aici, mâine-n 
Focşani... Se construieşte mult, oamenii au bani, nu 
poţi lăsa pereţii goi... Ridic nivelul, domnişoară. Fiecare 
are nevoie de un tablou pe perete. Şi atunci, venim noi. 

DINU (sec): Care noi? 

FUIORESCU: Noi, pictorii... 

DINU (sincer dispreț): Pictorii cu ţigănci ca asta? 

FUIORESCU (negustor): Țiganca asta mi s-a cerut de nu 
ştiu câte ori... 

DINU (simțind falsul): Ştiu eu cine ţi le-a cerut! 

LILLY: Chiar e splendidă... După natură? 

FUIORESCU: Aş! Pură imaginaţie... Forţa mea sunt 
ţigăncile. Am avut o perioadă când lucram rate. 
(Rupând cu greutate din pui.) Natură moartă. Eram 
foarte tare în rațe. Dar nu s-a mai cerut, nu ştiu de ce. 
Se mănâncă foarte bine. 

LILLY: Totuşi, aţi scos bani frumoşi. 

FUIORESCU (gură plină, făcând un gest cu mâna că trece 
peste asta): Dumneavoastră? 

LILLY: Casieriţă... Jos, la „Gloria”. 

FUIORESCU: Parcă era alta... 

LILLY (tristă): Au luat-o la trust. A ajuns foarte bine. 
(Biruind invidia, ea fiind o suavă.) Acum avem şi noi un 
tonomat. 

FUIORESCU (cu capul spre Dinu): Şi el? 

LILLY (suavă, intimă, ca Dinu să audă şi să n-audă): 
Muncitor, câştigă bine, are situaţie. Dă examen, într-un 
an e inginer şi-l trimite oriunde. Aş pleca cu el. Ştiţi 
cum e... 

FUIORESCU: Serviţi un fursec. Sunt făcute cu unt, se 
topesc în gură... 

LILLY: Are multă ambiţie. Nu vă uitaţi că n-are maniere. (Şi 
mai intim.) |n toată camera a scris „lrebuie”. 
(Conducând privirea lui Fuiorescu.) Pe pat, pe bec, pe 
balonseide... E puţin nebun, dar oricărei femei îi plac 
nebunii, nu? Poate îl trimite în Vietnam (specialistă) să 
monteze o hidrocentrală... 

FUIORESCU (realist): Dă la construcţii? Aş putea să-i 
aranjez ceva. 

LILLY (metafizică): Nu ştiu. (Lui Dinu.) Dai la construcţii? 

DINU: Gama, Beta, Delta... 

FUIORESCU: La piscicultură. N-am pe nimeni acolo. 

LILLY (înapoi la ale ei: În Vietnam nu sunt peşti? 

FUIORESCU (mereu amabil): Vă place Asia? 

LILLY (suavă, vezi bine): Toată Asia. 

FUIORESCU: Nu preferaţi Europa? Altă civilizaţie... În 
Cehoslovacia, aţi vedea Praga. 

LILLY (mai luând un fursec): Aş începe cu Asia. El ar fi 
toată ziua pe Fluviul Galben, eu m-aş plimba cu lotca... 

FUIORESCU: Asta-i China... 

LILLY: Nu contează. L-ar trimite după aia în Vietnam, pe 
urmă în India... Avem legături cu India, nu-i aşa? 

FUIORESCU: Multe. 

LILLY: Voi vizita pagodele, îmi voi lăsa pantofii afară... 

FUIORESCU (arătând spre Dinu): Cum stă cu familia? 

LILLY: Nu ştiu. (Drum la Dinu.) Cum stai cu... familia? 
(/nsistentă.) Spune-mi. 

DINU (rar şi confidentia): Mama are două moşii în 
Bărăgan. 

LILLY (fericită, lângă Fuiorescu): E spiritual, e puţin nebun, 
dar e spiritual... 

FUIORESCU (arătând interes): Are pile? 

LILLY (meditativă): Uite, asta nu ştiu... 

FUIORESCU: Asta-i cel mai important... 

LILLY (în vârful picioarelor, ultim asalt): Domnule Dinu... 
aveţi vreo pilă? 

DINU (către no): Luaţi-o, vă rog, luaţi-o de aici, că o 
omor... 

LILLY: Dacă daţi la construcţii — domnul Fuiorescu are 
ceva... 

DINU (exasperat): D-şoară... (Brusc, ţipă.) Lăsaţi-mă să 
învăţ... după-masă am scrisul... 

FUIORESCU: Pentru asta nu trebuie să faceţi femeile să 
sufere... femeile sunt folositoare înaintea examenelor... 
cel puţin asta-i concepţia mea... (Pregătindu-se de 
bărbierit, săpunându-se.) Am avut şi eu examen. Voiam 
să iau un centru de răcoritoare... In ţara noastră (cu 
simt politic), pentru orice se dă examen. Practic: ştersul 

tejghelei, turnarea siropului, turnarea sifonului. Teore- 
tic: igienă, anatomie, istorie... (Gest rezolut cu 
pămătuful.) Teoretic eram bine pregătit, avusesem 
prăvălie de pompe funebre, pe Griviţa, am cedat-o 
statului. Mortalitatea scade, ce să mai fac cu pompele 
mele funebre? Sănătate şi pace bună. Mă încadrez 
cinstit. (Începe să se radă.) Deci, fac cunoştinţă cu 
responsabila trustului, mă duc cu ea la cinema, la 
zahana, la restaurant, eram un om potent. (Admiră 
obrazul drept, ras. Trece la celălalt.) Şi prezentabil. Mă 
îndrăgostesc de tovarăşa... Ea de mine... Eram 
asigurat. (Ștergânau-şi fața.) De asta te sfătuiesc şi pe 
dumneata, te văd crud, o femeie e absolut necesară 
înaintea examenelor. 

DINU: Şi atunci, dumneata de ce n-ai reuşit? 

FUIORESCU (spăşit): Am avut erizipel. M-am urâţit, 
domnule dragă. Nu mai eram acelaşi. Pe tovarăşa 
aceea a mutat-o de acolo, nu am mai găsit-o, au dat 
altuia centrul. Unuia care nu auzise de Waterloo. Cine a 
ajuns să servească siropul în ţara românească... (Lui 
Lilly.) Suntem pentru o societate în care până şi ultimul 
măturător trebuie să fie cult. Nu? (Lu; Dinu.) Mai sunt 
greşeli, de ce să nu recunoaştem? Dar dumneata eşti 
tânăr, proaspăt. Trebuie să fi reuşit primul la... vizita 
medicală... Ascultă-mă pe mine, nu fi fraier... Asta-i 
lozinca mea: eşti tânăr, frumos — nu fi fraier! 

LILLY (extatică): Domnule Fuiorescu, faceţi portretul 
domnului Dinu... (Lipindu-se de umărul lui, suavă.) Ar 
face frumos, în expoziţie, un portret de tânăr 
muncitor... lângă ţigănci, lângă natură moartă! 

FUIORESCU: Acceptaţi să vă fac portretul? 

DINU (neputând reprima un orgoliu omenesc): Orice — 
numai să fie linişte... 

LILLY (așezând şevaletul): Vreau să am o amintire... mie 
nu-mi place să uit! 

FUIORESCU (ușor, spre ea): Vă costă două sute... 

(„Dansul orelor” în boxa portarului. Apare Simina, 
păşind pe melodie. Nu întreabă nimic, ascultă cheile.) 


PORTARUL (treaz): Tovarăşa? (Simina tace.) Tovarăşa? 

SIMINA: Ssst! N-auzi? 

PORTARUL (precipitat): N-am... Nu aud... Ce doriţi? N- 
avem timp de pierdut.. N-avem camere. 

SIMINA (pe „Dansul orelor’): Tovarăşul Constantin Dinu e 
aici? 

PORTARUL (oficial): Învață de dimineaţă până seara. 

SIMINA: Are linişte? 

PORTARUL: Perfectă... suntem cel mai liniştit hotel din 
ţară... vizavi e un atelier de reparat motociclete, dar 
tovarăşul nu aude. 

SIMINA: Cum, nu aude? 

PORTARUL (o ultimă explicație): Pentru că e înainte de 
examen. Ce vreţi de capul meu, tovarăşă? Sunt un 
simplu portar. Dar dumneavoastră cine sunteţi? 

SIMINA (simplu, cu inspirație): Soţia lui. 

PORTARUL: Legitimaţia... (Simina fi dă buletinul.) Nu 
reiese. Sunteţi (descifrând) Ioniţă Simina. (Victorios.) El 
— Dinu... 

SIMINA (foarte normal): Ştiu. 

PORTARUL: Atunci? (Regulament.) Vizitele în camere ale 
persoanelor de sex opus sunt interzise. Intrevederile au 
loc în holul hotelului... Numai în condiţii excepţionale îl 
pot chema jos. Dacă nu... 


(Sus, în cameră) 


FUIORESCU: Am mai avut un caz... la Medgidia... N-a mai 
ştiut cum să-mi mulţumească. A dat icre cu şampanie, 
la Cazinou la Constanţa, şi mă ruga să-l iert. 

DINU (cu o seriozitate surprinzătoare): Dar băiatul era 
pregătit? 

FUIORESCU: La matematică era leu. 

DINU: Păi, vezi! 

FUIORESCU: Da, dar la chimie era tufă, şi datorită mie a 
intrat. 

LILLY (suspin-șoaptă): Ador icrele cu şampanie. 

FUIORESCU: l-am zis: intri cu capul sus, cu pieptul înainte. 
Nu intri umilit, nu te fofilezi. Capul sus. Nu-ţi pasă de 
nimeni. Tovarăşe, sunt „cutare”, mă cunoaşte tovarăşul 
cutare, aţi auzit de dumnealui. Trebuie să... contribui, 
să fac, să dreg, să sprijin, să mă dezvolt... Amândoi 
avem o gură, amândoi vorbim româneşte, totu-i să nu 
fii fraier. (Privindu-l, chipurile, pentru portret.) Şi nu eşti 
(arătându-i şi lui Lilly): ochi inteligenţi... 

DINU (serios, foarte serios): Dacă nu se face linişte, chem 
miliția pentru sabotarea eforturilor clasei muncitoare... 
(Către noi, singurii prieteni.) Ce mă fac cu ăştia? 


(Boxa portarului) 


SIMINA (deodată furioasă, regizând sperietura): Dă-mi 
condica de reclamaţii! 

PORTARUL: N-am creion! (Simina scoate stiloul.) 
Aşteptaţi-mă... (Pleacă pe scara care scârțiie.) 


(Sus, în cameră. Bătăi în uşă.) 


FUIORESCU: Intră. 

PORTARUL (cap pe uşă): Tovarăşul Dinu... soţia... 
(Observând-o pe Lilly, intră.) Ce cauţi dumneata aici, 
domnişoară? E a cincea oară că te găsesc noaptea în 
hotel. 

LILLY (suavă, desigur): Dar acum... sprijin... muncitorii. (Și; 
dispare.) 

DINU (/ntrigat): Care soţie? 

PORTARUL (după Lilly): Te reclam la trust... de mine nu 
scapi... (Spre Dinu.) Soţia, tovarăşe... (Dinu sare în 

pantofi.) 
(Lilly ajunge jos, în hol. O vede pe Simina.) 


LILLY: Doamnă, aveţi un bărbat superb... incoruptibil. 
(Pleacă.) 

FUIORESCU (de la şevalet): Nu te speria, tinere... sunt 
cazuri de astea... totu-i să nu fii fraier... 

PORTARUL (om cu suflet): Biata fată... şi a venit de la 
capătul lumii... 

DINU (dintr-un salt, coboară scările. O îmbrăţişează — 
nebun — pe Simina, o ridică in braţe şi o învârteşte în 
hol): Ce-i cu tine, Niţă? De ce ai venit? 

PORTARUL (hotărât împotriva imoralității): Vizitele între 
sexe opuse — numai în hol. 

DINU (din doi paşi în cameră, ia balonseidul pe care e 
scris „Trebuie” al său, se opreşte în fața lui Fuiorescu, 
febri): Domnule... Eu, eu, ştii al cui elev am fost? 

PORTARUL (către Simina, contemplând-o): 
Dumneavoastră cu ce vă ocupați? 

SIMINA: Sunt profesoară! 

DINU (trăgând-o după el): Niţă, de ce ai venit? 

SIMINA: Nu ţi se pare normal? 

DINU: Sigur. Mi se pare... normal. 


(Au venit la rampă. În spatele lor s-a stins lumina.) 


SIMINA: Maică-ta e bine. A venit de la Cioceni special să- 
mi aducă ceasul tău. 

DINU: Ştiu, l-am uitat la ei. Mi-am cumpărat altul. Merge 
cu o jumătate de oră înainte, dar am ceas la turn şi fac 
scăderea. 

SIMINA: M-a rugat două ore să te ajut ca să intri inginer. 

DINU: Şi tu ce i-ai spus? 

SIMINA: Că n-ai nevoie de nici un ajutor. Eşti bine 
pregătit... 

DINU: Vi s-a dat local nou la seral? 

SIMINA: Da, dar trebuie renovat şi trustul nu-l are în 
planificare. 

DINU: Tot măgarul ăla e la trust? 

SIMINA: Tot. 

DINU: Îţi mai face curte? 

SIMINA: Da. Acum are şi motiv. 

DINU: Nu i-ai tras două palme? 

SIMINA: Nu. 

DINU (puţin amărât): Cum merge echipa? 

SIMINA: Prost. N-are extreme. Ţi-ai făcut vizita medicală? 

DINU: A ieşit perfect. Plămâni de aur, muşchi de oţel... 
Om de la ţară, crescut în mijlocul naturii, ce vrei? (Cu o 
intenţie, acoperită, de revanşă.) Era o fată amabilă 
acolo... mi-a spus că am un sânge nemaipomenit... 
cristal! 

SIMINA: Aşa, deodată... ţi-a spus asta? 

DINU: Aşa, deodată... 

SIMINA: Nu-s prea multe fete amabile în jurul tău? 


(Amândoi râzând, dispar în beznă, continuând discuţia, 
fără să-i mai vedem. Încet, se luminează decorul parcului. 
E toamnă. Semiintuneric. Un copac desfrunzit. Silueta 
unei gherete pentru administraţia debarcaderului. ) 


CORTINA 

TABLOUL 2 


Nu vedem pe nimeni. Doar — discuția. Miliţianul îşi face 
rondul. 


SIMINA: Ai o barbă îngrozitoare... De ce nu te-ai ras? 

DINU: Nu ştiam că vii... 

SIMINA: Mi-ai promis să te razi în fiecare zi... Degetele îţi 
miros a tutun. Ai început să fumezi?... 

DINU: Da. 

SIMINA: De când? 

DINU: De când am început să învăţ. 

SIMINA: Mi-ai promis că n-ai să fumezi niciodată... miroşi a 
tutun, lasă-mă în pace... Ţi-am spus de atâtea ori... 
dacă nu te poţi ţine de cuvânt, dacă eşti slab, nu 
promite... 

DINU (foarte tandru): Niţă, Niţă, nu mă cicăli... mi-ai 
promis de o mie de ori că n-ai să mă mai cicăleşti... 

SIMINA: Tu trebuie să fii cicălit... 


(În clipa aceea, Miliţianul aprinde o lanternă şi-i 
luminează: Dinu e cu capul pe umărul Siminei, care-l 
mângâie pe păr.) 


MILIŢIANUL (plat): Tovarăşi... Ce căutaţi la ora asta în 
parc? Buletinele... 

SIMINA (normal, dezarmânau-l): Nu e voie? 

MILIŢIANUL: Ba da. Dar eraţi într-o poziţie... 

DINU: Mă mângâia pe păr... 

MILIŢIANUL: Hai! Ce mai tura-vura. 

DINU: Să mor eu, chem miliția... 

MILIŢIANUL: Dar eu ce sunt? Buletinele! 

DINU: Nu dau nici un buletin... eram legali, mă mângâia 
pe păr. 

MILIŢIANUL: La şase dimineaţa? În parc? 

DINU: Oricând... oriunde... tot legal e! 

MILIŢIANUL (a/tă pagină): Ce ocupaţie aveţi? 

DINU: Strungar la Cisnădie. 

MILIŢIANUL: La Cisnădie. Uzină fruntaşă. (Logic.) Atunci, 
cunoaşteţi morala proletară... 

DINU: Perfect. 

SIMINA (pentru a lărgi breşa): Aveţi o ţigară? 

MILIŢIANUL: „Mărăşeşti”. 

SIMINA: „Mărăşeşti”. 

MILIŢIANUL: N-am auzit de femei care să fumeze 
„Mărăşeşti”. 

SIMINA (dându-i-o lui Dinu): Nu-i pentru mine... 

MILIŢIANUL: Foc? (Și coboară în barcă să aprindă tigara 
lui Dinu.) De ce nu vă legiferaţi? Vă place să vă 
găsească miliția prin parcuri? 

DINU: Că pe dumneata nu te-a găsit niciodată... 

MILIŢIANUL (biruit): Ba da, în 1946... la Lugoj... era o fată 
foarte frumoasă... dar după aceea m-am făcut 
miliţian... şi m-am însurat. Dumneavoastră cu ce vă 
ocupați, tovarăşă? 

SIMINA: Profesoară... 

DINU: Profesoara mea, la liceul seral, istorie şi geografie. 

MILIŢIANUL: Sunt cele mai frumoase materii; la şcoala 
noastră de miliţie, nu mă întrecea nimeni la istorie şi 
geografie. 

DINU: Da? 

MILIŢIANUL: Dacă nu mă făceam miliţian, cred că-l 
ajungeam pe Tacit... (Aşezându-se în barcă.) Puneţi-mi 
ce întrebări vreţi dumneavoastră din istorie... 

SIMINA: Zău, nu... te cred... 

MILIŢIANUL (dându-și seama): Aha! Vă deranjez. lertaţi- 
mă... când aud de istorie, nu rezist, şi de-aia... Salut! 
(Pleacă. Se aude un fluierat. Milițianul îi răspunde şi 

dispare. Zorii albi printre copaci). 

DINU: Nu ţi-e frig? 

SIMINA: Puțin... 

DINU (dezbrăcându-şi balonseidul): De ce ai venit aşa de 
subţire îmbrăcată? Credeai că-i vară? (/-/ pune pe 
umeri.) 

SIMINA (descoperind hârtia pe care scrie „Trebuie”): Ce-i 
asta? 

DINU (luând-o în braţe): Nimic. Aşa... am scris peste tot. 

SIMINA: Ai o umflătură pe degetul mijlociu (/j resfiră 
palma) ...de la scris... 

DINU (deodată): Ştii cine-i secretar la oraş? 

SIMINA: Nu. 

DINU: Nea Dorobanţu, de la noi, de la motoare. Mă duc 
azi dimineaţa pe la el. 

SIMINA: N-are rost. 

DINU: De ce? 

SIMINA (mângă/eri pe păn): Să nu creadă că vii la el 
pentru examen. 

DINU: Ei, şi? D-aia mă şi duc. Pe cuvânt că mă duc. 

SIMINA (imediat): Pe cuvânt că n-o faci. 

DINU: Ba o fac! Nu-i cer nimic rău. 

SIMINA (hotărâtă): N-are nici un rost. 

DINU: Are toate rosturile. (Pauză.) Tu nu cunoşti pe nimeni 
la sfat? E una Maria Cernea, la învăţământ... 

SIMINA: O ştiu. 

DINU (interesat la culme): De unde o ştii? 

SIMINA: Am făcut pedagogia cu ea. 

DINU (neted): Te duci la ea, chiar acum de dimineaţă... 

SIMINA: Nici nu mă gândesc. 

DINU: Niţă... (Simina tace.) Niţă... 

SIMINA: Nu mă duc! 

DINU: De ce? Ce-i rău în asta? 

SIMINA: Este. 

DINU (mângâind-o pe păr): Intri frumos la ea... câteva 
amintiri din şcoală... ce mai faci, cum o duci... (ca pe o 

poveste, mângâind-o) i-am fost profesoară la seral... dă 
după masă examen la fără frecvenţă... stă mai slab la 
matematică.. (Căutând.) 

SIMINA: Şi? 

DINU: Şi aveţi-l în vedere.. dacă sunt mai mulţi cu aceeaşi 
medie... (7ăcere.) 

SIMINA: Nu mă duc. 

DINU: De ce? Nu pricep de ce. 

SIMINA: Pentru că nu ml se deschide gura... 

DINU: Eşti proastă... 

SIMINA (fără complicații): Mi-ai promis că niciodată n-ai să 
vorbeşti urât cu mine. 

DINU: Şi ce-am spus, Niţă? (Către noi.) Explicaţi-i, zău, 
explicaţi-i... nu-i o fată proastă, când îi spui ceva, 
înţelege... Sau poate nici dumneavoastră nu sunteţi de 
acord? De ce? Nu, nu-mi explicaţi... că înţeleg şi 
singur... E o idee puţin trăsnită... Da' acum nu văd cu 
ce-i greşită. Aţi văzut cum muncesc! Stau prost la 
matematică. (Pauză scurtă.) La fizică, la chimie — sunt 
tare, dar la matematică, ce dracu’ fac?... Explicaţi-i. 

SIMINA: La matematică ştii, nu-ţi băga în cap prostii. Nu 
ştii să dai examen: te sperii, devii anormal, uiţi să te 
mai bărbiereşti... 

DINU: N-am avut unde să învăţ să dau examene. 
Dumneavoastră sunteţi cultă, inteligentă, eu am păscut 
oile până la 14 ani! 

SIMINA: Eşti tare deştept. 

DINU: Nu! Sunt prost, sunt foarte prost, băiat de la ţară... 

SIMINA: Nu râde, că nu te-ai debarasat încă de 
mentalitatea aia... (Pauză.) Nu mă ai lângă tine? Ce-ţi 
mai trebuie? 

DINU: Să mă aibă în vedere la sfat, asta îmi trebuie... Vezi 
în ce condiţii învăţ... ăla fuge, deştepţii ăilalţi mă bat la 
cap... „Mai, domnule Dinu, nu vă place să mergeţi 
toamna în parc? Aţi auzit de Ibrăileanu?” (Apar Lilly şi 
Fuiorescu.) 

LILLY: Vai, mi s-a rupt tocul la pantof... Guban de 275... 

DINU: Poftim! 

FUIORESCU: De ce-i purtaţi la serviciu? 

LILLY: Ce mă fac? leri i-am luat şi n-am mai putut să mă 
despart de ei... 

FUIORESCU (examinează pantoful): Nu e grav... se repară. 
Rezemaţi-vă o clipă. 

LILLY: Ştiţi să reparaţi şi pantofi? Ce nu ştiţi, domnule 
Fuiorescu? Vă place să vă plimbaţi noaptea prin parc, 
când e toamnă? Să nu vorbiţi nimic şi să călcaţi 
frunzele în picioare? (Fuiorescu bate cu o piatră în 
pantof.) 

DINU: Ei, auzi? 

SIMINA (// ia lângă ea): Mă vezi tu pe mine deschizând 
gura la sfat? 

FUIORESCU: Aş vrea să ţineţi pumnii strânşi, domnişoară; 
în dimineaţa asta mă duc la sfatul popular pentru o 
mică intervenţie... 

SIMINA (şoaptă): Auzi? Poate vă duceţi împreună... 

FUIORESCU: V-am spus că înaintea fiecărui examen e 
nevoie de o femeie... Când am inaugurat magazinul de 
pompe funebre „Cruce albă de mesteacăn”, de pe 
Griviței, eram tânăr, prima noastră înmormântare de 
clasa întâi a unui mare deputat din opoziţie, nu cred să 
fi fost născută... domnul Pandelescu-Găină, mare, mare 
orator... (Bătăi decisive cu piatra în pantof.) lubeam o 
doamnă din înalta societate... a murit zilele trecute... 
măritată, dar turbată după mine... Avea 20 de ani mai 
mult ca mine, dar nu se cunoştea... 

SIMINA: Jură c-ai să fii sincer! 

DINU (neatent): De ce să jur? Ştii că nu te mint. 

FUIORESCU: Inmormântarea trebuia să fie o lovitură! 
Ceva di granda. Am aranjat caii, cioclii, muzica, trei 
fanfare... Vă plac fanfarele? (/ntonează ilustrativ un 
marş funebru.) 

LILLY: Da. 

FUIORESCU: Am rugat-o pe Celestina să ţină pumnii 
strânşi... ca să reuşesc... 

LILLY: Celestina... 

FUIORESCU: O chema Celestina. Ea era într-al treilea 
cupeu după dric... Mi-a jurat c-a ţinut tot timpul pumnii 
strânşi... şi nu s-a gândit decât la mine... încercaţi 
pantoful! 

LILLY (multumit de reparație): Şi a reuşit? 

FUIORESCU: A fost cea mai frumoasă înmormântare din 
Bucureşti. (Se îndepărtează, luânad-o de umeri, printre 
pomi.) 

DINU: Îi auzi? De două ore mă bat la cap. (Se ridică în 
picioare în barcă, ţipă.) Nu trăim pe vremea lui 
Pandelescu-Găină... 

SIMINA: Pe vremea cui? 

DINU: Tu n-ai auzit? (Reprimându-şi enervarea.) M-au 
înnebunit!... 

SIMINA (continuând povestea): Un muncitor e un om 
calm, normal, chiar când dă examen. Trebuie să se radă 
zilnic, cum face în fiecare dimineaţă când pleacă la 
fabrică. 

DINU: Asta, în rai. 

SIMINA: Să se îmbrace bine, să-şi perie basca... să 
citească ziarele, să aibă mintea limpede... 

DINU: Niţă, nu mă cicăli! 

SIMINA: Să-i placă fata care-l iubeşte... 

DINU (cântat, cu ochii în sus): Vine, v!ne primăvara... 

SIMINA (nu se poate mai calmă): Nu-i vin idei urâte, nu 
merge cu săru-mâna! Unde, naiba, le-ai auzit? 

DINU: Explică-mi de ce... Mie dacă îmi explici, înţeleg... 
Mi-ai explicat clima oceanică, am înţeles. Mi-ai explicat 
războiul celor două roze, am înţeles. Să-mi explici ce-i 
râu în asta. 

SIMINA: Ştii şi singur. Cine ţi-a băgat în cap prostiile 
astea? 

DINU: Care? 

SIMINA: Să deschizi gura, acolo... ca să... (Rugă.) Dinule, 
tu nu eşti un băiat rău, astea nu sunt ideile tale... şi nu 
ştiu de unde vin... 

DINU: Ce-ţi place la mine? 

SIMINA (a/armată): Tu eşti un om luminos. 

DINU: Just Mă simt foarte luminos. 

SIMINA: Mai multă modestie, tovarăşe Dinu. 

DINU: Perfect. Intru modest şi la locul meu. Şi tu poţi să 
faci la fel... (Citinau-l involuntar pe Fuiorescu.) Amândoi 
vorbim româneşte... totu-i să nu fii fraier. 

SIMINA: Şi de unde expresiile astea la tine? 

DINU (ironie răsucită, nu fără adevăr): De la Fuiorescu 
Marcu. Îl cunoşti pe Marcu Fuiorescu? 

SIMINA: Lasă glumele, eu vorbesc serios. 

DINU: Idem. Intru când îmi vine rândul şi nu lungesc 
vorba, că omul n-are timp... Noroc, tovarăşe Doro- 
banţu, am nevoie de sprijinul dumitale, singur n-o scot 
la capăt... 

SIMINA: Poţi tu să spui asta? 

DINU: Pot. (Tare, spre lac, încercare de Demostene.) 
Singur n-o scot la capăt... (Ecoul: capăt... capăt...) Auzi? 
Tovarăşe Dorobanţu, vreau să intru la Politehnică. Stau 
prost la matematică. La chimie şi fizică stau bine, dar la 
matematică, dacă iau un 3 la teză, nu ştiu cum o scot... 

SIMINA: Poţi tu să-i spui asta? 

DINU: Pot! Pot! 

ECOUL: Pot! Pot! 

DINU (într-un elan): Auzi? Tovarăşul Dorobanţu se ridică 
de la birou... (La o mişcare greşită în barcă, e gata să 
cadă.) 

SIMINA: Vezi? Ai căzut! (Dinu cade în brațele ei.) 

DINU (/ăsând jocul, concluzie realistă): Dacă tovarăşul 
Dorobanţu mă susţine, nu cad.. Tu te duci la sfat... 

SIMINA: Nu mă duc. 

DINU: O să cad — şi ai să-mi spui foarte normal „adio”. 

SIMINA: Nu cred. 

DINU: De ce? 

SIMINA: Am 50 de ani, sunt fată bătrână, eşti ultima mea 
şansă... (Dinu, sărut. Tăcere.) Şi să-ţi mai spun ceva? 

DINU: Zi! 

SIMINA: Jură că vei fi sincer. 

DINU: Imhi! 

SIMINA: Dacă tovarăşul Dorobanţu va vorbi pentru tine, 
primul căruia o să-i pară rău vei fi tu! (Dinu tace.) Ce 
părere ai? Fii sincer! 


(Dinu tace. Apare deodată Isaia.) 
ISAIA: Salut tinerimea înaintată! 
(Dinu — Simina, surprindere.) 


DINU: Ce-i, nea Isaia? Cum ne-ai găsit? 

ISAIA: Chestie de orientare, tovarăşe... După strigăte! Am 
fost la hotel. Unde-s cei care asaltează cetatea ştiinţei? 
Portarul — element înapoiat — nu ştia. Din câteva 
amănunte, am gândit — am analizat: unde poate fi 
tineretul nostru romantic, la şase dimineaţa? În parc! 
lată-mă! 

DINU (vesel): Bine ai venit, nea Isaia! 

ISAIA: Fără chestii festive, tovarăşi. Cum merge treaba? 
Merge? Merge? 

DINU: Merge! 

ISAIA: Trebuie să meargă, tovarăşe... Uzina a avut 
încredere in voi... (Direct.) De ce a dezertat Ignat? 

DINU: A plecat. 

ISAIA: Cum, a plecat? 

DINU: A plecat, mi-a spus „ciau, ciau, bambina”, şi a 
plecat. 

ISAIA (în plină anchetă): Dumneata ce părere ai, tovarăşă 
Simina? Eşti cadru didactic, trebuie să ai o părere. 
Taci... Eu sunt mâhnit, dragi tovarăşi. Foarte mâhnit. 

Dumneata unde erai, tovarăşe Dinu? 

DINU: Eu eram în camera, învăţam. 

ISAIA: Nu, tovarăşe, nu erai în cameră, unde-ţi era 
conştiinţa? Cum l-ai lăsat să plece, sau, mai bine zis, să 
dezertez?? 

DINU: N-a învăţat nimic, se ţinea după fete... 

ISAIA (uman): Asta nu e rău, tovarăşul se putea ţine după 
fete — nimeni nu-i interzice. Dar care-i rădăcina? De ce 
nu învăţa? 

DINU: Spunea că îi ajunge cât scoate în producţie. 

ISAIA: Şi dumneata ce atitudine ai luat? (Dinu refuză să 
intre în dialog.) Ai ridicat din umeri! Frumos! Tovarăşe 
Dinu, nu te mai recunosc. Ai dat înapoi. Ce părere ai, 
tovarăşă Simina? Unde mai e Dinu al nostru, fruntaşul 
nostru, eroul nostru, logodnicul nostru?... Unde? Când 
ai examenul, tovarăşe Dinu? 

DINU: După-masă, la cinci, scrisul, care e eliminatoriu... 
pe urmă, oralul. 

ISAIA: Bine pregătit? La înălţimea încrederii? 

DINU: La... 

ISAIA: Ai nevoie de vreun ajutor? Spune, tovarăşe, nu te 
jena. Eşti între-ai dumitale. Ce se poate face, se face... 
Să vorbesc cu tovarăşul Dorobanţu? (/ntim.) Sunt aşa 
cu el... (Gest cunoscut al degetelor.) Mai multă 
sinceritate!... Mie nu mi-e greu nimic, când e vorba de 
uzină şi prestigiul ei. (Dinu — codeală lungă, sub 
presiunea Siminei.) Deci, să mă duc... La 9 sunt la 
U.C.F.S. ...avem de luat două extreme de la „Carbonul”. 

DINU (interesat): Gigi nu merge? 

ISAIA: Gigi unu e o catastrofă, Gigi doi e o murătură. 
Avem doi la „Carbonul”, băieţi din lotul de tineret, au 
văzut Bucureştiul, ştiu ce-i o pasă, ce-i un_ dribling. 
Revin de unde am plecat: la 9 sunt la U.C.F.S. Intr-o oră 
rezolv, la 10 sunt la tovarăşul Dorobanţu şi discut în 
clar! N-avea grijă. 

SIMINA: Tovarăşe Isaia... 

ISAIA: Ştiu — ştiu ce vrei să spui! Suntem egali cu 
femeile, aşa că ce gândeşte o femeie, poate gândi şi un 
bărbat. Eu l-am făcut pe Dinu om — eu îl fac student... 
Vă las... sau, mai bine zis, vă invit la o cafea cu lapte la 
„Mioriţa”, la şapte se deschide. Aţi văzut magazinul? 
Foarte frumos. Nu se închide niciodată. 

SIMINA (strigă): Nea Isaia. 

ISAIA (plecând): Fără timpi morţi! 

SIMINA: Du-te după el şi spune-i că n-ai nevoie... 

ISAIA: Fără...! 

DINU: Mergem la cofetăria mea să bem o ciocolată... 
hai!... Şi dacă nu vrei — nu te duci!... 

SIMINA: Tu te duci la tovarăşul Dorobanţu? 

DINU: Mă duc. (Simina vrea să plece. Dinu o reține.) Dar... 
te iubesc, Niţă. Dau examenul, plecăm la Yalta, pe 
fluviile Africii... 

SIMINA: Te duci singur pe fluviile Africii. Eu plec la 
Cisnădie... Ştii unde-i Cisnădie?... 

MILIŢIANUL (în rondul său): Cisnădie? În raionul nostru! 
(Simina pleacă. Dinu, supărat, n-o mai reține. Miliţianul 
rămâne perplex.) Nu era mai bine o lecţie de istorie? 


CORTINA 

TABLOUL 3 


Biroul Măriei Cernea. Simina străbate cu nerv camera, 
cât mai departe însă de doamna Gigea, care croşetează 
intens... Dactilografele tapează vesel la maşină. 


D-NA GIGEA: Şi totuşi, de ce o aşteptaţi pe tovarăşa Maria 
Cernea? (Privire peste andrele.) O chestiune personală? 
(Tac, tac, tac... la maşina de scris.) Păcat că nu ştiţi să 
întreţineţi o conversaţie. La noi, la Choisy Mangâru, 
aveam ore speciale... cum vorbeşti cu un birjar (tac, 
țac...), cu un diplomat (fac, tac, țac...), cu un chelner 
(fac, țac...), cu un ofiţer (tac, tac, tac...) Nu se mai 
predă nici asta, nu-i aşa? Mai sunt unele lipsuri în 
sistemul nostru de învăţământ. Să nu-i înveţe pe copii 
conversaţie?! 

SIMINA: Copiii ştiu să converseze. 

D-NA GIGEA: Totuşi, cum vi se pare boneţica? Am avut o 
mare nenorocire în familie... 

SIMINA (citind antipatică dintr-un ziar): Tragerea la „loto” 
are loc în comuna Răşinari. 

D-NA GIGEA: Ştiu, dar azi banul nu mai contează... Fata 
mea terminase meteorologia, o fată foarte romantică... 
S-a dus cu ochii închişi pe şantier. Totdeauna e bine să 
se ştie c-ai fost pe un şantier... însă e o îngrămădeală, 
să ferească Dumnezeu!... După nouă luni, a trebuit să 
se întoarcă acasă... 

SIMINA: La Bucureşti s-a deschis o spălătorie mecanică! 

D-NA  GIGEA: Nu ştiu, dacă-mi  permiteţi, dar 
dumneavoastră sunteţi în pragul divorţului? (Simina — 
surpriză.) Nu vă vine să credeţi? Dar ochiul meu nu se 

înşeală.  Acreală, plictiseală, răutate la adresa 
semenelor. Ziarul. Semnele femeii care divorţează... Vă 
dau un sfat, în secret: dacă aveţi nevoie de un 
consultant perfect, căutaţi-mă. Luni, marţi, miercuri şi 
vineri, sunt la tribunal, nu pot trăi fără tribunal; fostă 
soţie de magistrat, de... (revenind) primul coridor pe 
dreapta, croşetez şi servesc pe toată lumea cu sfaturi şi 
soluţii. (Conspirativ.) Consiliez... Toţi mă cunosc, pentru 
că până în nu ştiu ce an... am fost chiar martoră, dar au 
devenit (căutând un cuvânt exact) vigilenţi... 
(Feminină.) Sunt de speriat cu vigilenţa lor... dar eu nu 
pot trăi fără tribunal. Înainte vreme, am salvat oameni 
care au avut şi două înfăţişări şi erau complet distruşi. 
Tribunalul nu voia să le dea divorţul. (Brusc concretă.) 
Tovarăşi, n-aveţi motiv de divorţ. Duceţi-vă acasă şi 
împăcaţi-vă. (Ambalându-se evident.) Mulţi au apelat la 
mine, disperaţi. Ei bine, după un consiliu cu mine, au 
fost eliberaţi. Mi se dau patru-cinci amănunte, eu nu 
insist, respect discreţia oamenilor. A părăsit domiciliul 
conjugal? Vă înjură? E suficient să vă spună: 
„proasto!”... (fac, tac, tac... — comentariu.) Vă bate? 
(Jac, tac!) Am ghicit! Vă bate. E o cauză foarte la 
modă. Bărbaţii bat. Bat de zvântă. Am cunoscut 
doamne splendide care nu au putut apărea în faţa 
completului. Aşa vânătăi aveau pe... 

SIMINA (energică): Doamnă, nu am de gând să divorţez... 
E clar? 

D-NA GIGEA (brusc): Ştiu... acum ştiu pentru ce aţi venit... 
(Bătaie scurtă şi bucuroasă a picioarelor în podea. 
Complice, în şoaptă.) Aţi venit pentru o pilă! (Simina se 
duce la geam.) 

D-NA GIGEA (croşetând în continuare): Să vă dau un sfat. 
E pentru binele dumneavoastră. E pentru binele nostru. 
Plecaţi şi reveniţi peste o oră. La 11 mi s-a spus că 
tovarăşa Cernea e aici, e 11 şi 10. (P/âns uşor.) Tot 
pentru biata Lilly, mă zbat... de patru zile are şi ea un 

tonomat la restaurant, mai poate asculta o muzică, un 
şlagăr... dacă mi-o ia de acolo? Fata se omoară, ar fi 
ultima nenorocire... (Schimbare de ton.) E pentru 
amant? De ce să nu admitem ipoteza? 

SIMINA (regizâna): Da. 

D-NA GIGEA: Va să zică, am ghicit? (ac, tac, tac!) 

SIMINA: Da, aţi ghicit. Am un logodnic... 

D-NA GIGEA: Mai există azi aşa ceva?... 

SIMINA (încearcă deocamdată să rezolve totul prin ironie): 
Da, vreo 14.000 de logodnici! Trebuie să-i obţin 
transferul de pe o rachetă care pleacă în Venus, pe o 
rachetă care pleacă în Marte... (Doamna Gigea — 
bouche bée.) Nu-l pot lăsa pe Venus, cu femeile acelea 
îngrozitoare care mi l-ar putea fura, înţelegeţi? 

D-NA GIGEA (oftat): Ar fi groaznic să-l pierdeţi... 

SIMINA: Mi-e frică de femeile de pe Venus. Pe Marte e 
altceva... 

D-NA GIGEA: Femeile sunt peste tot la fel. 


(Intră Maria Cernea,  primăvăratică, extrem de 
grațioasă.) 


MARIA: Simina! (Sărut feminin entuziast.) Ce faci, dragă? 

SIMINA (vese/ă): Anticameră! 

MARIA  (bă/ețeşte): De ce n-ai anunţat că vii? 
(Considerând-o pe d-na Gigea.) O clipă, şi sunt a ta! 
Doamna? (Mică, se aşază la biroul impozant. Doamna 
Gigea, privire la Simina, jenă.) 

MARIA: Nici o grijă, doamnă — e o fostă colegă de bancă 
— nu avem secrete. 

D-NA GIGEA (/ncurcată, dar cu conversație): O, ştiu, 
farmecul colegelor de bancă... La noi, la Choisy 
Mangâru... (deschide poşeta, scoate incet un plic), 
aveam lângă mine o fată adorabilă... (Întinzând plicul 
Măriei, care-l deschide serioasă.) Emilia Sans-Souci 
Tănase... Cum semănaţi cu fata mea! Noi îi spuneam 

Suzi... 

MARIA (citind): Graţioasei şi fermecătoarei tovarăşe 
Cernea îi propunem de a interveni la trustul alimentar... 
(Maria rupe, rar, scrisoarea.) 

D-NA GIGEA (ritmânad pe fiecare mişcare de rupere a 
hârtiei): Dar e... de la... vărul... cumnatei... dumnea- 
voastră! 

MARIA: Ştiu. 

D-NA GIGEA: Dar e un băiat adorabil... cum m-am dus la 
el, a şi pus mina pe stilou... oameni suntem! 

MARIA: Foarte rău a făcut! 

D-NA GIGEA: Fata mea e supusă unei calomnii mârşave... 
Regimul urăşte calomnia! Trebuie să interveniţi! 

MARIA: N-o cunosc pe fata dumneavoastră! 

D-NA GIGEA (rezonabilă); S-o aduc aici, s-o cunoaşteţi? E 
de vârsta dumneavoastră... dacă mi-o transferă, se 
omoară! 

MARIA: Dacă se omoară pentru că o transferă, nu o mai 
aduceţi... 

D-NA GIGEA: Adorabil... dar zău, oameni suntem... numai 
un telefon la trust... 

MARIA: Doamnă, salariaţii trustului alimentar nu ţin de 
secţia de învăţământ şi cultură... 

D-NA GIGEA: Bine, dar vărul... (Brusc.) Totuşi, parcă vă 
cunosc de undeva... 

MARIA: Şi eu. 

D-NA GIGEA (speranță): Aţi fost la căsătoria tovarăşei 
Ceremuşu? Eram în grupul de lângă uşă... eu am adus 
fondantele... eu fără tribunal şi ofiţerul stării civile nu 
pot trăi... 

MARIA: N-am fost la căsătoria tovarăşei Ceremuşu. 

D-NA GIGEA: Atunci, cred că vă cunosc de la căsătoria 
tovarăşei Paşparugă. (Pauză.) Bonţoi? lonescu? Poate, 
Mardare? 

MARIA: Exact. Mardare. 

D-NA GIGEA (dezinvoltă şi fericită, pentru stabilirea 

primului contact): Atunci, daţi un telefon la trust? 

MARIA: Doamnă, aş vrea să divorţez! Ce trebuie făcut? Pe 
vremuri, ştiu că vă pricepeaţi! (Maria găseşte o clipă 
pentru un gest ştrengăresc, către Simina). 

D-NA GIGEA (7//atată): Nimic mai simplu. Aveţi motive? 

MARIA: N-am. 

D-NA GIGEA (elogios): Fetele din ziua de azi. La noi. la 
Choisy Mangâru... 

MARIA: Credeţi că nu se poate? 

D-NA GIGEA: Vai de mine... Ar fi suficient să vă spună o 
dată „mizerabilo”. 

MARIA: Nu-mi spune „mizerabilo”... 

D-NA GIGEA: Nu? Cu ce se ocupă? 

MARIA: Profesor la politehnică! 

D-NA GIGEA: Intelectual! Aşa se explică. Păcat... 

MARIA: De ce păcat? 

D-NA GIGEA: Mă doare când divorţează intelectualii. 
Educaţia mea de la Choisy Mangâru... Vrea să staţi la 
cratiţă? Subaprecierea femeii? 

MARIA: Nu! Nu mă lasă să schiez si să patinez iarna... 

D-NA GIGEA (preță/uind): Nepotrivire de caracter, asta-i 
cel mai dificil. (Pauză.) N-a ridicat niciodată pumnul 
asupra dumneavoastră? Nu v-a... atins? 

MARIA: Nu. 

D-NA GIGEA: Păcat! (Sună telefonul.) După aceea, daţi un 
telefon la trust? 

MARIA (simplă negatie din cap): Alo? 

D-NA GIGEA (către Simina): E adorabilă... dar nefericirea... 
nefericirea nu alege... 

MARIA: Da, ce vorbeşti? A nins pe Coştila? Când? Când 
vrei tu... Mâine seară... dar cu examenele ce faci? Alo, 
alo! Rică — cumperi ceară, pentru schiuri... bine... alo, 
alo. Rică — la prânz vin mai târziu, găseşti în bucătărie 
cartofii tăiaţi... (Râs, fericită, în receptor. Doamna 
Gigea o întreabă, cu ochii, pe Simina: „cine e? Soţul?” 
— nu poate să înțeleagă. Un cap al unui om de serviciu 

apare în uşa întredeschisă.) 

CAPUL OMULUI DE SERVICIU: E pe aici o tovarăşă Gigea? 
O doamnă Gigea? 

D-NA GIGEA (sărind): Da, eu... 

CAPUL OMULUI DE SERVICIU (uimit): Dumneavoastră 
sunteţi o doamnă Gigea? (După uimire.) Vă boceşte 
fata afară... 

D-NA GIGEA (panică; strânge lucrul de mână, vârându-l 
într-o sacoşă enormă de sportiv): Viu, viu imediat! 
(Către Simina.) Au nenorocit-o... 

MARIA (despărțindu-se, cu greu, de telefon): A plecat? O 
cunoaşte tot oraşul ca pe un cal breaz, dar n-am stat 
niciodată de vorbă cu ea... Muream să ştiu ce-i în capul 
ei! Ei, acum ce-i cu tine? Ai slăbit.. 

SIMINA: Am trecut să te văd... 

MARIA (ant/sentimentală): Amintiri din copilărie? 

SIMINA (idem): Amintiri din copilărie!... De când te-ai 
căsătorit? 

MARIA: De patru luni. Tu? 

SIMINA: Sunt logodită... 

MARIA (femeie, ca orice femeie): Ei, bravo; cu cine, tu? 

SIMINA: Cu un băiat din uzină, Constantin Dinu. 

MARIA: Băiat? Ce termen e ăsta? Tu ai nevoie de băieţi? 

SIMINA (stinsă): Aşa se spune pe la noi. E bărbat în toată 
firea. (Ca să arate cine-i băiatul ei, ferindu-se, nesigur, 
alandala, de vreo „pilă”.) l-am fost profesoară la seral. 
E nebun după geografie... Vrea să ne căsătorim şi să 
plecăm... la Yalta şi Soci... A ajuns până la întrebarea a 
8-a la „Cine ştie, câştigă...” cu fluviile Africii. 

FUIORESCU (uşa larg dată de perete, intrare masivă, cu 
prestanță, mâinile ocupate cu câte două tablouri 
strânse la subsuoară): Stimate tovarăşe, noroc bun şi 
sărut mâna! Al dumneavoastră pictor prea plecat — 
Marcu Fuiorescu... (Încearcă să ducă mâna la inimă, să 
scoată recomandaţția, renunţă.) Vin de la tovarăşul 
Dorobanţu... e într-o şedinţă... Imediat m-am gândit să 

vin la dumneavoastră. Cine-i după  tovarăşul 
Dorobanţu? Sfatul! Cine-i la sfat, prietena artei? 
Tovarăşa Maria Cernea. Şi la Bucureşti vă ştie toată 
lumea... Eu (cu capul plecat) vreau nu numai să vă 
cunosc, dar şi să vă solicit... Pozaţi-mi! Mâine deschid 
expoziţia mea în oraşul dumneavoastră... 

MARIA: Cine v-a autorizat? 

FUIORESCU (munte de demnitate): Poporul! Oraşe întregi 
mi le-au smuls cu ambele mâini... La Oneşti, la 
Bumbeşti, la Tincăbeşti, la Bucureşti... cererea a 
întrecut oferta! Am atins proporţii industriale! Inchid 
ochii (realmente)  ...vă rog să-i închideţi şi 
dumneavoastră... văd omul muncii  trezindu-se 
dimineaţa, în noul său apartament, şi ridicând privirea 
pe peretele din faţa patului. Această femeie îl cheamă 
la viaţă, la muncă, la depăşirea normei. Sub privirile ei 
se spală mai bine, îşi sărută soţia mai cu foc, pleacă la 
muncă mai repede... (Subtil, abia întredeschizând 
ochii.) De ce n-aţi fi şi dumneavoastră, acolo, în apar- 
tamentul oamenilor muncii? 300.000 de apartamente 
noi, 300.000 de portrete. 

MARIA (rezo/ută): Nici gând. Mă interesează de unde aveţi 
autorizaţia pentru desfacerea în cantităţi industriale... 
D-NA GIGEA (apariție la uşă, intrare zdrobită, rezemare de 
uşă): Mi-au nenorocit-o, au transferat-o, fiţi femeie de 

inimă şi... chemaţi trustul! 

MARIA: Doamnă, nu insistaţi! 

D-NA  GIGEA (contraatac): Puteţi lăsa calomnia 
nespulberată? Fata se dusese să sprijine un tânăr 
muncitor care se pregătea pentru politehnică... 

FUIORESCU (dibac): E vorba de casieriţa restaurantului 
„Gloria”? 

D-NA GIGEA (speranță): Da, domnule. 

FUIORESCU: Doamnă, sunteţi victima unei erori. (Către 
Maria şi Simina.) Am asistat la scenă. În numele sfatului 
şi al societăţii noi, trebuie să declar că tovarăşii au 

dreptate. Fata dumneavoastră... mă doare pentru 
sufletul unei mame.. a avut o atitudine 
necorespunzătoare. Numai înalta moralitate a acestui 
tânăr muncitor de tip nou... crescut de noi... (caută 
portretul lui Dinu), am omis să-l aduc..., numai el şi 
prezenţa mea au făcut ca fata dumneavoastră să nu... 
Educaţi-o în spirit sănătos... 

D-NA GIGEA (rupând tratativele): M-am adresat unei 
femei... bărbaţii nu au obiectivitate. 

MARIA: Doamnă, insistaţi inutil, nu eu sunt în măsură să 
apreciez şi să hotărăsc în cazul fiicei dumneavoastră. 
Cât priveşte scrisorica de la vărul cumnatei mele, 
trebuie să ştiţi că suntem împotriva intervențiilor 
neprincipiale. 

FUIORESCU: Just. 

D-NA GIGEA (/indicând-o, cu sacoşa de sportiv, pe Simina): 
Dar pe domnişoara cum o puteţi servi? Colege de 
bancă, nu? Amintiri din copilărie? (Teribilă.) Las’ că ştim 
noi! A venit să ceară transferul logodnicului... 

MARIA: Da? (Încurcată.) Unde? 

D-NA GIGEA (decisiv, cu sacoşa): De pe Venus pe Marte, 
da’ cine-o crede? (Maria râde.) Rădeţi! Las’ că veţi 
vedea... (Represalii imediate.) Descurcaţi-vă singură... 
în procesul dumneavoastră... Şi să văd cum... Motive, 
ca să ştiţi, n-aveţi! 

MARIA (umorul ei): Ştiu! (Doamna Gigea pleacă, sună 
telefonul.) Da, da... chiar acum... (Punând receptorul în 
furcă.) Sunt chemată la preşedinte... Simi... zău, nu te 
supăra. (fără să-i mai pese de Fuiorescu.) Vino diseară 
acasă la mine. stăm de vorbă până dimineaţa... Aurel 
vine târziu, are examene... 

SIMINA (umor violet): Da. 

FUIORESCU: Tovarăşă Cernea, eu vă aştept... 

MARIA: Nu mă aşteptaţi, nu ştiu cât stau la tovarăşul 
preşedinte. 

FUIORESCU (novă manevră): Văd în asta o bruscare... 

MARIA: Aveţi un ochi format! (/ese.) 

FUIORESCU: Atunci, mă voi plânge tovarăşului 
Dorobanţu... (/meagiat, Siminei, gata de plecare.) 
Domnişoară, nu plecaţi. Aveţi un chip energic... doresc 
o clipă de contemplare metafizică... (Apropiindu-se de 
Simina, şoaptă.) Aveţi vreo trecere la tovarăşa Cernea? 

SIMINA (în sfârșit, explozia acumulată de-a lungul 
întregului tablou): N-am trecere la nimeni... n-am... 

FUIORESCU: V-a invitat diseară, acasă... 

SIMINA (furie crescândă): Nu m-a invitat nicăieri... 

FUIORESCU: Am auzit cu urechile mele... 

SIMINA (fortissimo): N-ai auzit nimic... 

FUIORESCU (piano): Mai încet! (/şi strânge tablourile). Mai 
încet! 

SIMINA: De ce mai încet? Am să strig peste tot că 
tablourile dumitale sunt îngrozitoare. O adevărată 
escrocherie! Ce dracu' cauţi cu ele? Ce ne încurci? Nu- 
mi trebuie nici rațele, nici ţigâncile dumitale, nici di- 
vorţuri, nici boneţele... 

FUIORESCU (demn): Nu mă ocup de boneţele! 

SIMINA: Dumneata vrei intervenţii! Nu intervin... auzi? 
Nu... (Apare în uşă Isaia.) Intră, nea Isaia, intră... (Calm, 
aparent brusc.) Ai venit să vorbeşti cu tovarăşa Cernea, 
nu? Să-l faci om pe Dinu, nu? Am vorbit eu cu tovarăşa 
Cernea. Uite, aşa o gură am deschis. S-a aranjat... cum 
am deschis gura, s-a aranjat... Şedea acolo, eu aici... 
(Joacă scena sub ochii uimiți ai celor doi.) Logodnicul 
meu stă prost la matematică... — Ce vorbeşti, Simi? 
Păi, să dăm telefon! Alo! Tovarăşul preşedinte al 
sfatului? Alo, tovarăşul prim-secretar? Alo, tovarăşul...” 
l-am aranjat şi admiterea şi examenul de stat. 
(Autoironia a liniştit-o.) 

ISAIA (sever): Tovarăşă Simina, dumneata... 

SIMINA (/ese, calmă şi normală). 

FUIORESCU (cu țigăncile şi rațele subsuoară): Femeile din 
ziua de azi. O aşteptaţi pe tovarăşa Cernea? E într-o 

şedinţă... 

ISAIA (observând tablourile): Sunteţi... pictor? 

FUIORESCU (ironie de tatonare): Artist... nu al poporului... 
dar popular.., 

ISAIA (secret): Nu sunt din perioada... Rubens. 

FUIORESCU: A! Nu... influenţa Van Gogh... Cezanne. 

ISAIA (profan, care învaţă): N-am ajuns acolo... Rațele 
astea nu-s cam decadente? 

FUIORESCU: Astea, ale mele, nu... poate ale altora... altă 
viziune... Dumneavoastră, tot pentru o intervenţie? În 
ce raporturi sunteţi cu tovarăşa Cernea? 

ISAIA (drastic): Eu nu fac intervenţii, tovarăşe. Nu prea te- 
ai debarasat de vechile idei. 

FUIORESCU: Noi, artiştii, ne debarasăm mai greu. Veniţi 
din producţie? 

ISAIA: Uzinele din Cisnădie, tovarăşe. 

FUIORESCU (imediat): N-aveţi nevoie de o galerie a 
fruntaşilor în producţie? ($optit mic.) Ceva grandios! De 
la intrare te întâmpină chipurile celor care merg 
înainte! 

ISAIA (simțindu-/, în spirit de clasă, pe escroc): Nu-ţi dăm 
noi fruntaşii pe mână... de ei se ocupă cei mai buni 
pictori ai noştri... Dumneata vezi-ţi mai bine de rațe... 

FUIORESCU: Ce aveţi cu rațele, tovarăşe? Şi ele au un rost 
în viaţa omului! 

ISAIA: Lasă rațele! Dumneata, dumneata personal ce rost 
ai în viaţa omului? (/ntră Maria.) 

MARIA: Să trăieşti, nea Isaia! 

FUIORESCU (încă o dată, ca să se audă, dar fără să o mai 
privească): Atunci, ne vedem la tovarăşul Dorobanţu! 
(/ese.) _ 

MARIA: Ce-i, tovarăşe Isaia? |ţi plac ţigăncile escrocului? 

ISAIA: Cum o să-mi placă, tovarăşă? Am ajuns la genialul 
Rubens şi o să-mi placă o rață! Altceva vreau să te 
rog... Am un băiat... 

MARIA: De când? 

ISAIA: Fără glume, tovarăşă Maria. Mă refer la un tânăr 
din uzină, Constantin Dinu. Dă scrisul după-masă... 
băiat excepţional! 


MARIA: Şi? 
ISAIA: Aveţi-l în vedere. 
MARIA: De ce? 


ISAIA: Cum, de ce? E fala uzinei? 

MARIA: Sunt 400 de candidaţi... toţi sunt fala uzinei; cine-i 
bun, intră! 

ISAIA: Om al clasei muncitoare. 

MARIA: Toţi sânt ai clasei muncitoare, tovarăşe Isaia. 

ISAIA: A plecat de la ţară... îl ştiu de când a venit în uzină 
cu o boccea... (Argumentat.) Se căsătoreşte cu o fată... 
după examen... tot de la noi... cadru de bază, 
profesoară la seral... fostă muncitoare... Simina Ioniţă... 

MARIA: Simina Ioniţă? O cunosc. A fost adineauri la mine, 
nu mi-a spus nimic. Ce vrei? O intervenţie? 

ISAIA: Eu nu fac intervenţii, tovarăşă! Eu zic! Parcă nu ştii 
cum sunt logodnicele? Modeste... timide... 

MARIA (care a înțeles): Lasă-le aşa, modeste... dumneata 
n-ai fost niciodată logodit? 

ISAIA: Ba da. Dar era pe timpul burghezo-moşierimii. 
(Pauză.) De ce nu ajuţi uzina noastră, tovarăşă Cernea? 

MARIA: O ajut. 

ISAIA (tanc): Credeam că ai nivel! 

MARIA: Am, da' nu ştiu de ce îmi place să fiu principială. 
Îmi place aşa cum îmi place să ningă afară, crede-mă... 


(Și fiindcă mi se pare romantic, afară chiar ninge în 
această clipă. Prima ninsoare a anului.) 


ISAIA (sever): Fără comparații trase de păr, tovarăşă 
Cernea... Şi eu ţin la principii. (Po/lemic.) Ca la mama 
mea, dacă vrei să fiu clar. Dar, când e vorba de uzina în 
care am crescut, în care m-am dezvoltat... 

MARIA: Toţi ţinem la uzina în care ne-am dezvoltat. Toţi 

cei 400 de candidaţi ţin la uzina în care s-au dezvoltat, 
plus comitetele lor de întreprindere. Şi atunci, ce 
facem? 

ISAIA (precipitat): Atunci, vorbesc cu  tovarăşul 
Dorobanţu! 

MARIA: Ninge, tovarăşe Isaia. 

ISAIA: Tovarăşă Cernea... Mai multă maturitate! 


CORTINĂ ALBĂ 
Din culise, cor de grădiniță, care traversează strada: 
„Nu mai e verdeață, 
Ninge şi îngheață, 
Urlă vijelia, 
Tristă e câmpia.” 


INTERMEZZO PE NINSOARE 
Ninsoare, fulgi mari. 


DINU (într-un suflet, către noi): Ninge, tovarăşi! Ninge — 
puneţi mâna, convingeţi-vă. Nici un fulg nu se topeşte. 
Toţi sunt albi, întregi, noi. Imi place o ninsoare ca 
lumea. Ce idei poate să aibă natura, nu-i aşa? 
Dimineaţa, în parc, era frig. Simina tremura, dar 
apăruse şi soarele, nu ştiu dacă ţineţi minte. Eram la 
seminar, cu toţi leii, la meditaţie, când, deodată, văd că 
afară ninge. N-am mai avut răbdare să stau un minut în 
clasă. La prima pauză, am zburat... N-aţi văzut-o pe Si- 
mina? M-aş plimba cu ea... Ne-am despărţit supăraţi, 
amărâţi... Vă daţi seama. Nu voia să se ducă la Maria 
Cernea. Mă bătea la cap că nici eu n-am să pot 
deschide gura la nea Dorobanţu... Sunt eu cam timid 
de felul meu, gândesc greu, aţi văzut... dar mă 
debarasez de chestiile astea... Uite, aşa o gură am să 
deschid... (Deschide larg gura, îi intră fulgi, râde.) 
Ninge! Dacă naturii îi vin idei de astea trăsnite, de ce 
nu mi-ar veni şi mie?... Un telefon la nea Dorobanţu, şi 

gata. 


(Intră într-o cabină telefonică, începe o mimică plină de 
voie bună în convorbirea cu Dorobanţu. Reporterul staţiei 
locale de radioficare apare cu un microfon în mână, 
agitat, plin de idei, căutându-şi eroii. Apare Isaia, grăbit.) 


REPORTERUL: Tovarăşe... Ninge! E foarte ciudat, dar 
ninge. Ninge cu fulgi mari. 

ISAIA (se uită în sus): Just! 

REPORTERUL: E prima ninsoare a anului, e primul meu 
reportaj. Vreau să spuneţi ascultătorilor noştri ce 
părere aveţi despre această sărbătoare a naturii. 

ISAIA (exact): Părerea mea personală? 

REPORTERUL (arzând): Ne interesează părerea 
dumneavoastră personală, a omului simplu, a omului 
de pe stradă... (// întinde microfonul, să vorbească.) A 
omului care munceşte. Meseria dumneavoastră? 

ISAIA: Responsabil cu munca sportivă... 

REPORTERUL: Perfect.. Numele? 

ISAIA: Gheorghe Isaia (cochet), nea Isaia, pentru marea 
masă a salariaţilor. 

REPORTERUL: Ce părere aveţi, deci, despre ninsoare? 

ISAIA (oficia): Eu cred, tovarăşi, că ideea tovarăşului 
reporter nu e rea deloc. Ea trebuie apreciată la justa ei 
valoare... Ninsoarea e un fenomen al naturii, care 
trebuie larg cunoscut... în lupta cu superstiţiile, 
concepţiile reacționare şi neştiinţifice... (Reporterul, 
mutră pleoştită, îl lasă baltă. Dinu iese din cabina 
telefonică.) 

REPORTERUL: Meseria dumneavoastră? 

DINU (exce/entă mină): Strungar, în drum spre inginerie. 

REPORTERUL: Perfect. Ce părere aveţi despre această 
ninsoare, această mare sărbătoare a naturii? 
Ascultătorii noştri ar vrea să... (întinde microfonul. Dinu 
deschide gura mare şi nu spune nimic.) 

REPORTERUL: Ascultătorii ar vrea să ştie ce părere aveţi 
ca strungar? 

DINU: Am nevoie de sprijinul dumneavoastră... 

REPORTERUL (rămâne încremenit). 

DINU: Vezi că pot? 

REPORTERUL (perplex): Da. (Insist cu microfonul.) 

LILLY (se apropie tandru de reporter): Ce părere aveţi 
despre această superbă şi neaşteptată ninsoare? 

REPORTERUL: Eu? 

LILLY: Sunteţi de mult la noi în oraş? Nu v-am mai văzut... 
(Reporterul, alarmat, încearcă inutil să scape.) Sunteţi 
proaspăt, nu? Unde locuiţi? Staţi în gazdă? (Se 
îndepărtează, măsurându-l, atentă.) Reporterii... vin şi 
se duc... ca fulgii... Ah, strungarii!... (Apare Fuiorescu, 
Reporterul i se aruncă înainte.) 

REPORTERUL: Ce meserie aveţi? 

FUIORESCU (pricepând repede): Pictor... deschid o 
expoziţie în oraş. 

REPORTERUL: Ecce homo! Numele? 

FUIORESCU: Marcu Fuiorescu. 

REPORTERUL: Tovarăşul Marcu Fuiorescu, pictor, vă va 
spune câteva cuvinte despre ninsoarea noastră... 
Tovarăşul pictor are cuvântul... 

FUIORESCU (improvizând rapid): Tovarăşi, culoarea albă e 
culoarea mea preferată, bineînţeles după cea roşie. Am 
nenumărate tablouri în care pictez zăpada albă căzând 
pe acoperişuri roşii. Le puteţi cumpăra de la expoziţia 
mea, cu vânzare, Piaţa Bămuţiu 5. 

REPORTERUL (şoaptă): Mai concret, tovarăşe pictor... 
Ninsoarea... _ 

FUIORESCU: Mai concret, deci. In expoziţia mea veţi mai 
putea găsi, alături de peisaje cu ninsoare, multă natură 
moartă, femei frumoase, muncitori în plin avânt... 
Preţurile sunt convenabile... Afară ninge liniştit, în casă 
arde focul, şi dumneavoastră priviţi o ţigancă superbă... 
(Reporterul — semne de nerăbdare. Fuiorescu pricepe.) 

Înainte vreme, tovarăşi, ninsoarea însemna altceva!... 
Mi-aduc aminte, o înmormântare, cai negri, un dric 
masiv negru, o ninsoare abundentă, albă... ce 
contrast!... 


(Reporterul pleacă cu microfonul şi aleargă spre 
Simina.) 


REPORTERUL:  Tovarăşă, sunteţi salvarea reportajului 
meu... Ce meserie aveţi? 

SIMINA: Profesoară la liceul seral... 

REPORTERUL (rapid): Ura! Ce părere aveţi despre această 
ninsoare? 

SIMINA: Da' ce v-a venit? Am răspuns la anchete despre 
cărţi, despre modă, dar... 

REPORTERUL (fi întinde microfonul, culege un fulg din aer 
şi i-l oferă ca pe o floare): De ce sunteţi prozaică? Puteţi 
compara toate acestea cu un fulg? 

SIMINA (ia fulguh: Într-adevăr. Observaţi ce perfectă e 
geometria unui fulg? Nimic nu-l deformează. Străbate 
distanţe imense şi rămâne rombic, hexagonal, 
octogonal, perfect... Urmăriţi-i! Urmaţi-i! lubiţi-i! Aş 
vrea să fim curaţi ca această ninsoare; limpezi — ca şi 
ea. 


(les amândoi.) 


CORTINA 

TABLOUL 4 


Biroul lui Dorobanţu, pe cuvintele Siminei, reluate la un 
difuzor de cameră. 


DOROBANŢU: Deşteaptă fată... Alo, meteorologicul? Cine- 
i, Năstase? Ura, Alecule! Dorobanţu... Ce-i cu ninsoarea 
asta năzdrăvană?... Crezi că o să ţină două, trei zile...? 
Bravo, Alecule! Atunci, să luăm măsuri. lţi place să 
schiezi?... Cum dracu’? Lucraţi cu natura şi staţi ca 
popânaăii în birou? Vii pe Coştila să te învăţ să schiezi? 
Bine! Alo! Mă, cum dracu' s-a format ninsoarea asta, 
din senin? (Foarte serios.) Vreun anticiclon? Vreun aer 
subpolar? Vreo depresiune? (Hohot de râs.) Hai, să 
trăieşti... 

ISAIA (cap pe uşă): Noroc bun, tovarăşe Dorobanţu! 

DOROBANŢU (bine dispus): Ura, nea Isaia! Bucuros de 
oaspeţi... Ce-i cu dumneata? (/saia ia loc pe scaun.) Ce 
zici ce-i afară? Ce părere ai? 

ISAIA (fără chef): Zău, tovarăşe Dorobanţu, fără chestii 
de-astea... 

DOROBANŢU: De ce, nea Isaia? Hai, zi. ce ai pe suflet? 

ISAIA: Ca de la ora la om? 

DOROBANŢU: Ca de la om la om. 

ISAIA: Sunt mâhnit! Foarte mâhnit. 

DOROBANŢU: De ce, nea Isaia? 

ISAIA: Avem doi băieţi... 

DOROBANŢU: Bucuria casei! 

ISAIA: Ce, bucuria casei, tovarăşe Dorobanţu? Fala uzinei! 
lau maturitatea, la seral... maturi şi politiceşte, după 
cum apreciem noi... Şi îi trimitem la politehnică... cred 

că-i ştii. Ignat şi Dinu. 

DOROBANŢU: Cum să nu-i ştiu? 

ISAIA: Cum să nu ştii, nu? (Lugubru.) Ignat a dezertat. 

DOROBANŢU (serios): Cum a dezertat Ignat? 

ISAIA: Cum? Simplu. Azi dimineaţă a luat trenul accelerat, 
a cântat ceva şi s-a întors la Cisnădie. 

DOROBANŢU: De ce? 

ISAIA: Pentru că nu era matur! 

DOROBANŢU (agasare, drum spre concret): Probabil că i 
s-a făcut dor de o fată din Cisnădie... sau a găsit pe-aici 
vreuna şi n-a mai învăţat. Îl ştiu eu pe Ignat... _ 

ISAIA: Dinu aşa zice, că am controlat chestia... In noile 
condiţii create... 

DOROBANŢU: Care condiţii, nea Isaia? 

ISAIA: Ale dezertării lui Ignat, nu? Uzina se mai bizuie 
doar pe Dinu. 

DOROBANŢU: Aha! Şi? 

ISAIA: Tovarăşe Dorobanţu, dumneata, aşa... în faţa 
conştiinţei dumitale... câţi ingineri s-au ridicat dintre 
muncitorii de la uzina noastră, în care ne-am dezvoltat 
împreună? 

DOROBANŢU (în problemă): 17! 

ISAIA: Socoteşti asta just? 

DOROBANŢU: Socotesc asta insuficient, mai ales la voi. 

ISAIA: Just! Pe Dinu îl cunoşti? E un băiat bun? 

DOROBANŢU (tot timpul în jocul lui Isaia): E un băiat 
foarte bun. 

ISAIA (înaintând cu ochii închişi): Admiţi că trebuie să iasă 
inginer? 

DOROBANŢU: Admit... (/saia, zâmbet spre victorie) ...dacă 
e pregătit... 

ISAIA (cădere bruscă. Revenire): Dar dacă nu e pregătit? 

DOROBANŢU: Cum să nu fie pregătit? Dinu? Asta dacă nu 
e pregătit, nu se prezintă la examen. 

ISAIA: Dar dacă i-o iau alţii înainte, mai bine pregătiţi? 

DOROBANŢU: Se duce acasă, se pregăteşte mai bine şi a 

doua oară intră. 

ISAIA: Nu se poate! 

DOROBANŢU: De ce să nu se poată? 

ISAIA: Nu vreţi să interveniţi pentru el?... 

DOROBANŢU: De ce să intervin? (/saia — din nou 
conspectare a lui Dorobanţu.) Devine inginer mai bun 
dacă intervin? O să ştie mai multe? Ce nevoie avem? 
Lupta pentru calitate, nea Isaia! 

ISAIA: Da' uzina? Cum să se simtă uzina? 

DOROBANŢU: Uzina să se simtă bine, nea Isaia. Aţi 
depăşit planul, sunteţi fruntaşi pe ramură... 

ISAIA: Parcă nu te-ai ridicat de la noi, tovarăşe Dorobanţu. 

DOROBANŢU: Tocmai, că m-am ridicat de la noi, nea Isaia. 
Dar, ia stai. Cu turnarea la cald aţi descurcat-o până la 
urmă? 

ISAIA: Turnarea la cald s-a rezolvat. Te pui cu inginerii 
noştri? Tovarăşe Dorobanţu... în numele meu personal, 
te rog să te mai gândeşti la ce ţi-am spus... 

DOROBANŢU (se duce la fereastră. După o pauză): 
Dom'le, ce ninge! Nici gând să se topească. In munţi 
poate atinge jumătate de metru. Ştii să schiezi, nea 
Isaia? 

ISAIA: Te-am rugat şi eu ceva... 

DOROBANŢU: Ce? 

ISAIA: Să te mai gândeşti... 

DOROBANŢU: Păi, mă gândesc, nea Isaia... (De la 
fereastră, privind fulgii.) Dumneata ştii cine s-ar simţi 
cel mai prost în povestea asta? 

ISAIA: Cine? 

DOROBANŢU: Dinu! N-ar admite o intervenţie... 

ISAIA: Ei, n-ar admite... 

DOROBANŢU: Nu i-ar plăcea! 

ISAIA: Mai face omul şi ce nu-i place! Nu mi-a dat 
împuternicire să vă rog? 

DOROBANŢU (întorcându-se brusc, eu fața la el): Nu cred. 
Uite, acum am vorbit cu el la telefon, şi nu mi-a spus 

nimic... 

ISAIA: Mai evoluează tovarăşii... nu bat pasul pe loc. 

DOROBANŢU: Uite, nea Isaia, Dinu trebuie să vină la 
mine. Eu îmi dau capul că nu va deschide gura pentru o 
intervenţie... Alte greutăţi, nea Isaia? 

ISAIA: N-avem extreme. Suntem în zona retrogradării. Gigi 
unu, individualist, Gigi doi... 

DOROBANŢU: Gigi doi mi-a plăcut., are şut, fente... 

ISAIA: O murătură! l-a intrat în cap că e Pele! „Carbonul” 
are doi băieţi care vor să vină la noi... Balinte şi 
Cotoşmanu. 

DOROBANŢU (drastic, serios): Să nu-i luaţi! 

ISAIA: De ce? 

DOROBANŢU: D-aia, nea Isaia, d-aia... Ca să vă descurcaţi 
singuri! Mâine o să-l vreţi pe Pîrcălab, poimâine pe 
Ozon! 

ISAIA (om din tribună): Ce Ozon, tovarăşe Dorobanţu, ăla 
mai e jucător? 

DOROBANŢU (și el om din tribună): Unde aţi avea voi unul 
ca Ozon? (Sună telefonul.) Da? Tovarăşul Constantin 
Dinu. (Privire la Isaia.) Să intre... 

ISAIA (semne agitate): Nu... 

DOROBANŢU (revine): Alo! Să intre, dar peste două 
minute... 

ISAIA: Tovarăşe Dorobanţu, înainte de a-ţi ura noroc bun, 
vreau să te rog să te mai gândeşti la uzina noastră. 

DOROBANŢU: Cu o condiţie... 

ISAIA: Care? 

DOROBANŢU: Să te mai gândeşti şi dumneata... 

ISAIA: La ce? 

DOROBANŢU: Dacă era nevoie de intervenţia pentru Dinu. 
Dacă nu putem trăi şi fără... 

ISAIA (pentru prima dată, alt ton la acest cuvânt care-l 
obsedează): Fără? 

DOROBANŢU (categoric): Fără! 

(/saia iese. Dorobanţu rămâne la fereastră, meditâna. 
Nu la ninsoare). 


DOROBANŢU (se plimbă prin cameră): Mai evoluează 
tovarăşii... Nu bat pasul pe loc... Just, nea Isaia... 
Atunci, să vedem în ce direcţie a evoluat tovarăşul 
Dinu. 

DINU (triumfător, gata să facă harcea-parcea timiditatea): 
La dumneavoastră am venit, tovarăşe Dorobanţu. 

DOROBANŢU: Bine, mă băiete, ai lăsat paltonul acasă? 

DINU (degajat): Ţine şi aşa... (G/lumă.) Am umbrelă. 

DOROBANŢU: la zi, ce mai e nou? Cum merge? 

DINU (direct): Am după-masă scrisul... 

DOROBANŢU: Scrisul. Asta-i eliminatoriu, nu? 

DINU: Absolut. Şi d-aia... 

DOROBANŢU (orice, ca să-/ împiedice): Mă, îmi pare tare 
bine c-ai venit la examen. De când te bat eu la cap să 
devii inginer? 

DINU: De mult. 

DOROBANŢU: De mult, sigur că de mult, dar — de când? 
(Dinu se gândeşte, descumpănire deajuns de clară.) Să- 
ţi spun eu de când? A doua zi după ce te-am luat pe 
inventar, de la nea Pericle... ţii minte? 

DINU: Ţin. 

DOROBANŢU: Mă, tu nu ţii minte... (Se duce la fereastră.) 

DINU: Ţin, tovarăşe Dorobanţu... Imi permiteţi să fumez? 

DOROBANŢU: Acum, dacă nu mai eşti al meu... 

DINU (stângaci, pe primul fum): Ei, nu mai sunt... sunt al 
dumneavoastră, tovarăşe Dorobanţu. 

DOROBANŢU (scurtă încruntare): Dacă ţii minte, spune-mi 
cum a fost. (Pauză.) Vezi că nu ştii? Atunci, de ce ai 
spus că ştii? Să-ţi spun eu: nea Pericle îmi spusese că 
eşti afurisit, ţii minte? 

DINU: Da. 

DOROBANŢU: Mai înjură? 

DINU: Nu, că l-am chemat la U.T.M. 


49 


Radu Cosaşu 


DOROBANŢU (cu satisfactie): A venit nea Pericle la 
U.T.M.? Măi, ai dracului, tare aş fi vrut să fiu acolo... Şi 
nu mai spune „boule”? 

DINU: Nici gând 

DOROBANŢU (fără /ailisme): Acum, cum spune? 

DINU (imitând):  „Dulceaţă a clasei muncitoare”... 
(Dorobanţu râde.) 

DOROBANŢU: Acum, ca să ştii, îmi spusese că eşti un 
ţăran afurisit.. 

DINU (indignare): Ce vorbiţi?... îndrăznise să-mi spună... 
de ce nu mi-aţi spus? 

DOROBANŢU: Şi pe mine m-a supărat chestia asta şi i-am 
spus: domnule, eu din ţăranul ăsta scot un inginer. A 
râs cu lacrimi... 

DINU: A râs? 

DOROBANŢU: Cu lacrimi. A doua zi, după ce mi-ai făcut 
vilbrochenul ăla cumplit, ţi-am spus că n-ar fi rău să 
devii inginer... ningea, ca acum... ţii minte? 

DINU: Da, da... 

DOROBANŢU: Nu ţii minte nimic... aveai memorie mai 
bună altădată... nici nu fumai... te-ai schimbat... 
evoluezi... poate ţi-ai luat-o şi în cap... Aă?... 

DINU  (stratagemă, ca să se apere): Nu, tovarăşe 
Dorobanţu, nu  evoluez, da’ sunt... îndrăgostit. 
Îndrăgostiţii uită. 

DOROBANŢU: Lasă-te de chestiile astea. Ai uitat, de 
exemplu, când ţi-a plăcut prima oară fata? 

DINU: Nu. 

DOROBANŢU: Atunci?... Îndrăgostiţii au cea mai bună 
memorie, cel puţin asta-i părerea mea. Cine-i fata? Tot 
aia pe care o ştiu? 

DINU: Care? 

DOROBANŢU: Aaaa! Sunt mai multe? Te-ai dat dracu’, 
domnu’ Dinu. Fâşneaţa aia... Florica, sau nu ştiu cum... 
ştii că nu-mi plăcea... 

DINU: A, nu — am terminat cu ea. S-a luat cu un inginer. l- 

a adus o rochie de nylon şi ne-am despărțit. 
(Supralicitând.) Nici n-am vrut s-o mai văd. Am ieşit cu 
ea la un restaurant. La garderobă, când să-şi dea 
paltonul, o văd că îmbrăcase rochia de nylon. Stai, 
fetiţo, nu aşa, astă-seară nu dansez cu tine. N-am 
gândit bine? 

DOROBANŢU: ŞI? 

DINU: Şi, s-au căsătorit, iar după câteva luni a alergat 
după mine. Ca să vezi cine-i femeia! 

DOROBANŢU: Şi tu? 

DINU: Nimic. De-al dracu', mi-am făcut un costum de 360 
metrul... Figură mai demnă... Când am luat „Ordinul 
muncii”, eram în costum. După aia la reuniune... 
Damentango! Ramona. O văd că mă invită, admit. Tot 
timpul se uita la decorație. Când urcă la Ramona... ştiţi 
când? 

DOROBANŢU (zâmbet ironic, atotințelegător): Ei, sigur că 
ştiu! 

DINU: Simt că se strânge lângă mine şi analizează stofa 
cu degetele. Întreabă: 360? 360! — îi spun. 

DOROBANŢU: Clar! Şi acum? 

DINU: A, e o fată foarte bună — n-ai mai prins-o pe la 
noi... Profesoară la seral, la geografie şi istorie, Simina 
loniţă... (Sentimental, la urma urmei.) Eu îi zic Niţă. 

DOROBANŢU: Păi, de ce? 

DINU: E mai frumos. Când doi oameni se iubesc, nu-şi mai 
spun pe numele din acte. 

DOROBANŢU: Ştii că ai dreptate? Şi eu am simţit o dată 
chestia asta, dar n-am ştiut cum să-i spun. O chema 
Varvara. Cum să-i fi spus? 

DINU: Vara. 

DOROBANŢU: Ei, Vara. Nu merge! 

DINU (competent): Asta îţi vine pe loc şi repede... Altfel... 

DOROBANŢU: Şi cum e fata? 

DINU: E o fată foarte bună, are suflet, caracter... E fata lui 
nea Ioniţă de la asamblare... II ştii pe nea loniţă ce om 

e? Cristal. (Dorobanțu — semn cu mâna că nea Ioniţă e 
cristal.) Exact tat-su! Puțin cam încăpăţânată, mai sunt 
şi lipsuri, dar a venit acum de dimineaţă, numai ca să 
fie lângă mine când dau examen. (Poate pe aici e 
portita.) Ştie că e examen greu... 

DOROBANŢU (opac): Maică-ta a văzut-o? 

DINU: Cum să nu? 

DOROBANŢU: Şi ce-a zis? 

DINU: l-a plăcut. l-a plăcut că-i şi cultă, şi gospodină, fată 
de muncitor... a luat-o la un examen... la spune-mi, 
tovarăşă dragă, cum se fac sarmalele... da' găluştele în 
supă? Da' un cozonac pufos? 

DOROBANŢU: Şi a ştiut? 

DINU: Şnur! 

DOROBANŢU (cât se poate de degajat): Ai pus tu o pilă 
pentru ea. 

DINU: Mă vedeţi pe mine? (Rămâne în suspensie.) 

DOROBANŢU: Eu o ţiu minte pe maică-ta de când a venit 
la uzină să-mi aducă plocon o găină pentru că te învăţ 
meseria... Ţii minte? Ne-am dus toată brigada la birtul 
lui Grecu şi am pus-o pe bătrână în capul mesei... Şi 
când vă căsătoriţi? 

DINU: După examen... (Nouă încercare.) Dacă nu cad... 

DOROBANŢU (/;mpede): De ce să cazi? Nu eşti tu omul să 
cazi! 

DINU (atacul cel mare): La matematică... 

DOROBANŢU: La matematică trebuie să fii as! Ai cap de 
matematician; în lacul tău, aş ţine în buzunar zece 
ingineri. Eu, da, eram slab la matematică... abia am 
prins teorema lui Pitagora. Şi ce frumoasă e teorema lui 
Pitagora! 

DINU: Asta-i simplu, da’ ce mă fac cu... 

DOROBANŢU: Fii serios... tu ştii perfect, sunt sigur, numai 
că aşa-i înainte de examen, ţi se pare că nu ştii nimic... 

DINU: Dumneata ai dat examene grele, tovarăşe 
Dorobanţu? 

DOROBANŢU: Mă, zău că ţi-ai luat-o în cap... Cum să nu fi 
dat examene grele? Eu, ştii ce aş face în locul tău? M-aş 
plimba, aş schia... aş citi „Sportul popular”... m-aş duce 
La cinema... a venit „Război şi pace”... şi la examen m- 
aş prezenta... 

DINU: Da' dacă-s alţii mai buni? 

DOROBANŢU: Dacă-s alţii mai buni, ţi-o iau înainte. (Dinu, 
oftat.) Te duci acasă şi te pregăteşti şi mai bine... 

DINU (deschide imediat gura, dar nu emite nimic, stopat. 
Pauză clară). 

DOROBANŢU (atent la gura lui Dinu). 

DINU (întoarcere, sub privirea lui Dorobanţu): N-aţi dat 
niciodată examen, tovarăşe Dorobanţu! 

DOROBANŢU: Dacă nu mai spui la nimeni, îţi spun... (Dinu 
— aprobare imediată.) Am dat examen la conservator, 
la Bucureşti, în ,50... 

DINU: La conservator? 

DOROBANŢU: Chiar acolo; eram membru în echipa 
artistică, ne-a trimis la Bucureşti, la examen. 

DINU: Habar n-am avut! 

DOROBANŢU (tainic): Nimeni nu ştie, numai nevastă-mea 
şi tovarăşul Cupcea de la regiune. Am căzut 

DINU (uimit): Aţi căzut? Cum se poate! 

DOROBANŢU (bună și mare bună dispoziție): N-am avut 
talent, frate dragă. Mi-am dat seama pe loc, în examen, 
în faţa comisiei. Erau cei mai buni artişti... Am recitat 
ce ştiam mai bine: „Clinele soldatului”. La teză îmi 
dăduseră „Caragiale şi demascarea  burghezo- 
moşierimii”... Şnur, vorba ta... 

DINU (oftad: Unde mi-ar da şi mie Caragiale şi 
demascarea... 

DOROBANŢU: Stai să vezi. Încep: „Rănit în războaie, 
soldatul căzuse, şi-n puţine zile, chinuit muri”... ştii... 
DINU (co/eg de suferință cu nea Dorobanţu): „Departe de 

mama, care-l crescuse şi care-l iubi...” 

DOROBANŢU: Exact! Încep să trag cu coada ochiului la 

feţele lor. Jale neagră! Împuşcă-te, Dorobanţule! Nu mai 
ştiam cum să termin. Mă roagă să le recit altceva. 
„Stimaţi tovarăşi, nu mai recit nimic. Sunt clarificat, 
odată cu comisia”. Au râs — prima dată când au râs... 
Şi mă iau, ca doctorii: că n-au intrat zilele în sac, că 
talentul se dezvoltă... „Ce să se dezvolte, stimaţi 
tovarăşi? Luaţi muncitori talentaţi, că avem sute”; şi 
încep să-i prezint pe ceilalţi din echipă, cum mă pricep. 
Nici până azi nu ştiu de ce râdeau când le-am prezentat 
echipa. După aia, iar — că talentul se dezvoltă, că la 
conservator... „Stimaţi tovarăşi, ce mai tura-vura... n- 
am talent... ştiu eu ce-i cu mine”. 

DINU: Şi? 

DOROBANŢU: Şi am plecat cum am venit... la uzină, era 
atunci director Paşcanu. Că de ce n-am vorbit cu el, să 
vorbească el nu ştiu cu cine... Ce să vorbeşti, tovarăşe 
director? Crezi că dacă vorbeai, ieşea din mine vreun 
Nottara? Nu ieşea! Şi să-ţi mai spun ceva... (Pauză.) Mi- 
ar fi părut rău. Mie nu-mi place să-mi pară rău. De 
nimic ce facem în viaţă nu trebuie să ne pară rău, după 
aceea, la o analiză mai atentă, cum se zice... Tu ce 
spui? 

DINU (omoară mucul, evaziv — ştie el ce ştie): N-am 
păreri în problema asta... 

DOROBANŢU: Cum, n-ai păreri? Dar ce-i asta? Teoria 
quantelor... să n-ai păreri?... În problema părerilor de 
rău, cum să n-ai păreri?... 


(Sună telefonul, Dorobanţu il lasă să sune; privindu-l 
mult pe Dinu, sfredelindu-l odată cu burghiul telefonului. 
Trece, aşa, un minut mare şi lung.) 


DINU: Nu răspundeţi la telefon? 

DOROBANŢU: Nu, vreau să ştiu ce părere ai. (7e/efonu/ 
încetează. ) 

DINU (caută prin buzunare o țigară): Nu mai am ţigări. 

DOROBANŢU (scoate din sertar un pachet şi-i oferă): Ei, 
ce părere ai? 

DINU (aprinde ţigara): Spuneaţi că nu fumaţi, tovarăşe 
Dorobanţu... (Tăcere din partea cealaltă, care ştie ce 
ştie.) Ţineţi minte ce aţi făcut când m-aţi prins prima 
oară fumând la strung? (Tăcere.) M-aţi făcut să înghit 
ţigara. 

DOROBANŢU: Acum n-ai mai înghiţit-o! Te-ai ajuns. (Din 
nou, telefonul. Dorobanțu il ridică.) Da, Dorobanţu! 
Cine? Pictorul... Fuiorescu... (Căutând rapid în minte.) 
Fuiorescu, Fuiorescu, Fuiorescu... da, îl ştiu... unu’ înalt, 
voinic (pauză scurtă, apoi cu ironie fățişă) şi „legat de 
popor”... (Lui Dinu, după ce a pus receptorul în furcă.) 
să intre! 

DINU: Da' dumneavoastră de unde-l cunoaşteţi pe ăsta? 

DOROBANŢU: Dinule, pe mine nu mă duce cu vorba... Ce 
părere ai în problema noastră? (Bătaie în uşă. 
Fuiorescu, cu tablourile la subsuoară.) 

FUIORESCU (plecat şi tărăgănat): Bună ziua, tovarăşe 
Dorobanţu, bine v-am găsit... 

DOROBANŢU (bonom): Ce mai faci, maestre? De când nu 
ne-am văzut? Vă cunoaşteţi? (Semn între Dinu şi 
pictor.) 

FUIORESCU (d/băcie nepierită, totuşi): E unul din eroii mei 
favoriţi. (intinde tablourile pe birou, printre care 
portretul lui Dinu.) 

DOROBANŢU (mereu vesel, /ăsânau-l pe Fuiorescu să 
înainteze): Tu eşti ăsta, Dinule? (Dinu, ridicare să se 
vadă. Fuiorescu, căutare a demnității.) Mă, parcă n-ai fi 
tu... 

DINU (jenat): Cum o să fiu eu? Ce, aşa sunt eu? 

DOROBANŢU (/nteresat): Da’ cum eşti? (Nici un răspuns. 
Către Fuiorescu, lovitură bine aplicată.) Maestre, n-ai 
mai progresat! 

FUIORESCU (revenire la umilință): Învăţăm, tovarăşe 
Dorobanţu, învăţăm mereu de la viaţă, de la oamenii 

muncii. „Ars longa, vita brevis!” De aceea, am şi venit 
aici, pentru o confruntare cu publicul... ` 

DOROBANŢU (dând tot timpul din cap): Invăţăm, 
învăţăm... nu înveţi cam de mult, domnule Fuiorescu? 

FUIORESCU: Rafael a spus că toată viaţa învăţăm... 

DOROBANŢU: Da? Aşa a spus Rafael? Da’ parcă de dânsul 
s-a prins ceva, nu? 

FUIORESCU (vez; discuția cu Isaia, dânad-o pe artă): Rafael 
e depăşit, tovarăşe Dorobanţu... 

DOROBANŢU: De dumneata? N-aş crede... Dinu, ştii cu 
cine seamănă? (Și indică tabloul lui Dinu de pe birou.) 
Cu Geamănu, sudorul pe care l-ai făcut la fel cu State... 
ăla care era la fel cu Murzacu, betonistul... ştii care 
Murzacu? 

FUIORESCU (cu totul umil): Care era la fel cu Mustaţă... 

DOROBANŢU (apreciere etico-estetică): Nu eşti tare în 
oameni ai muncii, meştere... 

FUIORESCU (acelaşi: Nu-i specificul meu. Da’ mă 
străduiesc... mă ataşez de popor... 

DOROBANŢU: Dumneata te ataşez: de raţe!... 

FUIORESCU (deajuns de demn): Exact. Libertatea ataşării. 
Cred că n-aveţi nimic împotriva rațelor... 

DOROBANŢU: Dimpotrivă. Nici nu ştii cât îmi plac. Te-am 
văzut la Oneşti. (Fuiorescu — spre bucurie.)... Eram la 
un prieten... cumpărase o ţigancă a dumitale... 
(Regizând un cvasielogiu, pe care Fuiorescu nu-l simte.) 
Dimineaţa, când mă trezeam, îmi apărea ţiganca în faţa 
ochilor... mânca o verdeață... 

FUIORESCU: O floare!... ` 

DOROBANŢU: Mă rog... o floare! li plăcea. Râdea. (Brusc.) 
Groaznică, domnule, groaznică! L-am pus s-o dea 
imediat jos. 

FUIORESCU (căzut din elogiu, dar fără să-şi piardă firea): 
Libertatea de expresie, libertatea de gust. În sfârşit, 
libertatea expozițiilor... 

DOROBANŢU: Ce vorbeşti? Vrei o expoziţie şi la noi... am 

libertatea de a nu admite. Avem în fabrici expoziţii de 
pictură nouă, cinstită. Pictură cinstită, domnule 
Fuiorescu, e clar? 

FUIORESCU: Nu admiteţi? 

DOROBANŢU: Da’ ce crezi? 

FUIORESCU (scoate recomandația din buzunarul hainei, 
de la piept): Am aici, ca să zic aşa, o apreciere pozitivă, 
cu rugămintea... (Întinde hârtia.) 

DOROBANŢU: Nu ţine pila, meştere. (Fuiorescu, atunci, 
ultima carte. Se apleacă către urechea lui Dorobanţu. 
Dorobanţu admite o clipă.) 

DINU (în timpul şoaptei, către noi): Asta, cum dracu' face? 
(Din nou, către necunoscutul din sală.) Nu mă bate la 
cap, că nu pot... Ce, mă vezi pe mine făcând... 
(Încearcă măcar gestul de a duce mâna la buzunarul de 
la piept.) 

DOROBANŢU (foarte serios): Atunci, să chem 
Bucureştiul... 

FUIORESCU: La ora asta? N-o să vă dea legătura. 

DOROBANŢU: la loc, să vedem... (Către Dinu.) Şi zi, 
Dinule, tu cum eşti? (Ridică receptorul, dar tine furca 
apăsată cu mâna cealaltă.) Alo... alo... Dorobanţu... Dă- 
mi Bucureştiul, aştept... 


(Dorobanţu s-a întors cu spatele. Fuiorescu — semn 
către Dinu, adică: „Nu pierde momentul, bagă pila”. Dinu 
nu înțelege semnul... Fuiorescu insistă expresiv, refăcând 
„lecția” din tabloul 1. Dinu pricepe, ia un scaun să-i dea 
în cap. Dorobanţu se întoarce brusc. Dinu a încremenit cu 
scaunul în aer.) 


DOROBANŢU: Ce-i, Dinule, nu te înţelegi cu domnul 
Fuiorescu? Nu aveţi viziuni comune? 

DINU: Cum, viziuni comune, tovarăşe Dorobanţu? 
(Scaunul îl mănâncă în palme.) 

DOROBANŢU: Deci, n-aveţi viziuni comune. Îmi pare bine, 

Dinule. Dar nu aşa se discută cu artişti ca domnul 
Fuiorescu. (Brusc, ia receptorul.) Alo! Da... Uniunea 
artiştilor plastici, vă rog. 

FUIORESCU (salt la uşă, lăsând totul): lertaţi-mă, tovarăşe 
Dorobanţu... o groaznică durere de stomac... Ulcerul... 
drumurile... mă întorc... 

DOROBANŢU: Da’ cu arta, ce faci, meştere? (Măturâna, 
cu un gest, biroul de toate ororile.) N-am chemat nici 
un Bucureşti... Ştii de când îl cunosc pe stimabilul? 
Eram secretar de partid pe şantierul de la lepuşoara. 
Când inaugurăm hidrocentrala, hai să facem galeria 
fruntaşilor. Apare domnul Fuiorescu... Cu autorizaţie, 
recomandări... Dom'le, toţi semănau, ca unul... Sudorul 
cu  electricianul,  betonistul cu  lăcătuşul... să 
înnebuneşti, nu alta. La plată, 15 tablouri a nu ştiu câte 
sute... Nene, eu plătesc un singur tablou, plus 
indigoul!... Că reclamă la Bucureşti... Şi am făcut ca 
acum... Am întins numai mâna spre telefon... şi s-a 
muiat. A luat banii şi mi-a şoptit, tot ca acum, la 
ureche, că el e tare în rațe... Fă, dom'le, rațe... compari 
deosebirile între două rațe cu deosebirile între doi 
oameni? (Brusc.) Ce a fost cu Ignat? Cum l-ai lăsat să 
plece? 

DINU (surprins): A plecat! 

DOROBANŢU: Ştiu, da’ de ce? 

DINU: N-a mai vrut să înveţe... 

DOROBANŢU: Ce zici să facem cu el? 

DINU: N-am grijă. 

DOROBANŢU: Cum, n-ai grijă? 

DINU: Îl ştiu pe Ignat, cu ochii închişi: dacă iau examenul 
şi intru, imediat mă urmează... Are nevoie de exemplu 
personal, asta-i tot. 

DOROBANŢU: Dinule (foarte serios), Dinule tată, trebuie 
să iei examenul. Auzi, mă! Trebuie... Scrie undeva cu 
litere mari... în cap, pe caiet, pe pereţi, pe haine... unde 
ştii — trebuie! 

DINU: Am scris. 

DOROBANŢU: Unde? 

DINU (sec): Pe haine.. 

DOROBANŢU (râde): Aşa-mi placi. Să ai chef de glume... l- 
am spus şi lui Isaia: Dinu ăsta... 

DINU: Care Isaia? Nea Isaia? A fost pe aici? Ce a vrut? 

DOROBANŢU: Ce a vrut, a vrut... 

DINU: Nu, spuneţi-mi, tovarăşe Dorobanţu, ce a vrut... te 
rog, nea Dorobanţule... 

DOROBANŢU: Nu-ţi spun, nu mă ruga. N-ai nevoie. 

DINU: N-am nevoie? 

DOROBANŢU: Când îţi spun... (/ntră Maria Cernea ninsă, 
bătându-se cu palmele peste palton, veselă.) 

MARIA: Tovarăşe Dorobanţu, ţi-am adus prima zăpadă! 

DOROBANŢU: Chiar voiam să te întreb: luăm familiile şi 
plecăm în munţi? Ninge abundent... 

MARIA: Aurel e cu facultatea... au cam întârziat cu 
examenele... 

DOROBANŢU: Vă cunoaşteţi? Tovarăşul Constantin Dinu, 
candidat la politehnică, dă cu Aurel, probabil... 

MARIA (surprinsă): la te uită! Bravo, tovarăşe! (Dând 
mâna cu Dinu) Maria Cernea. (Dinu — imobil) Te cunosc 
— tovarăşe Dinu... Mi-a vorbit Simina de dumneata... 
eşti tare la geografie... 

DINU (replica lui grea): A fost Simina... la dumneavoastră? 

MARIA: Dimineaţa... (G/umeață.) Voia să intervin pentru 
dumneata. 

DINU (pe fiecare cuvânt al ei se retrage, ia balonseidul ca 
un nebun, fuge). 

DOROBANŢU: Dinule... stai mă... 

MARIA: Unde a fugit? A venit logodnica lui să mă roage 
să-l transfer de pe Venus pe Marte... 

DOROBANŢU: Unde? 

MARIA: De pe o rachetă care pleacă spre Venus, pe una 
care pleacă spre Marte... Ce zici ce idee? Cum ţi se 
pare? 

DOROBANŢU (degajat): Cum să mi se pară? Romantică. 
(În clipa aceasta, fiindcă mi se pare romantic şi realist, 

la difuzorul instalat în cameră, se anunță lansarea unei 

noi nave cosmice sovietice.) 

MARIA (se repede spre aparat): Formidabil! 

DOROBANŢU: Ai văzut? Spune-le tinerilor să vină cu alte 
glume! 


CORTINA 

TABLOUL 5 


Restaurantul gării, la orele 3, după cum indică un 
ceasornic mare deasupra „Casei“. Foarte puțină lume la 
ora asta, mesele goale, un chelner cam plictisit. Casieriţa 
citeşte. Lilly lângă ea, la capătul unei discuţii, pare-se. La 
microfonul instalat undeva, peste bufet, un glas metalic 
de femeie anunță: „La restaurantul gării nu servim 
tovarăşi în stare de ebrietate. Păstraţi curăţenia”. 


LILLY (către casierița care citeşte): Şi asta-i tot ce aveţi 
aici? (Casierița nu răspunde.) 

MICROFONUL (răspunde de pe altă lume): „Folosiţi hotelul 
Gloria, restaurantul deschis până la orele unu noaptea. 
Muzică bună”. 


(Un tren manevrează afară şi frânele lui acoperă glasul 
microfonului, invadând restaurantul. Lilly, patetică, duce 
mâinile la urechi. Deodată apare Dinu, Lilly întrerupe 
gestul patetic şi-l urmăreşte cum se aşază la o masă. Un 
chelner se îndreaptă spre el.) 


CHELNERUL: Cu ce vă servim? 

DINU: Un şniţel pane. 

CHELNERUL: Băutură? Vin? Tuică? Rom? 

DINU: O apă minerală! 

CHELNERUL: La vârsta dumneavoastră? Suferiţi de 
stomac? 

DINU (enervat): Un şniţel pane şi o apă minerală... 

CHELNERUL: Avem un vin de regiune... (Degete pe buze.) 
Deliciu... 

DINU (evident fără intenţia de a trece la fapte): Tovarăşe 

ospătar... vrei să chem miliția?! 

CHELNERUL (p/in de dexteritate): Se începe cu condica de 
reclamaţii. 

DINU: Ad-o! 

CHELNERUL (neted): Atunci — un şniţel pane... 

LILLY (suavă, coborând din cer pe scaunul din fata lui 
Dinu): Bună ziua, domnule Dinu. (Dinu — nici o 
mişcare.) Vă aşteptam. (La difuzor: „Ce noroc am avut 
să te-ntâlnesc”.) M-aţi distrus, domnule Dinu! M-aţi 
lăsat în voia calomniilor domnului Mircea. S-a dus 
imediat la trust şi a reclamat că m-a prins cu dumnea- 
voastră... Am fost imediat destituită şi ameninţată cu 
transferul... De dimineaţă caut... (Renunțând la rea- 
lism.) Caut, caut, caut... Tonomate nu mai sunt. 
Secţiunea comercială nu mai instalează nicăieri, m-am 
interesat. Farfale, Piove, Ciau!... 

DINU: Aici ai tangouri. 

LILLY: Vechi, demodate, nu vă daţi seama? (Din nou 
frâne.) Auziţi? Cu locomotive, cu frâne, de dimineaţă 
până seară... cum o să pot trăi aşa...? 

DINU: Acolo ziceai de furculiţe, de cuțite, de farfurii... 

LILLY: Rădeţi de o fată tânără, slabă... frumoasă! In zori, 
m-aţi lăsat să mă destăinui... Eraţi romantic! 

DINU (parcă cu replică): In zori... 

LILLY (salt): O, şi dacă m-ar fi prins cu dumneavoastră! 
Dacă m-ar fi prins!... 

DINU: Ce ar fi fost? 

MICROFONUL (întrerupând tangoul): Cursa nr. 4725 în 
direcţia Teiuş-Oradea pleacă de la linia 5. (Muzica nu 
mai revine.) 

LILLY (cop/eşitoare): M-aş fi sacrificat! Aş fi spus la trust: 
„Da, m-aţi prins de cinci ori, dar acum eram cu omul pe 
care l-am aşteptat! Transferaţi-mă, daţi-mi preaviz, dar 
îl urmez, mă sacrific! Mă duc cu el până în fundul 
Moldovei! Mă duc cu el până la Dumnezeu!” Sau, 
dumneavoastră, muncitorii, nu credeţi în Dumnezeu? 

DINU (obiectiv): În fond, de ce ai venit în cameră? 

LILLY (decisivă şi febrilă ca într-o declarație de dragoste): 
Aveţi origine sănătoasă, domnule Dinu, primul la vizita 
medicală, sunteţi muncitor... apăreţi în toate ziarele... 

DINU (descoperire): Aaaa! (Precis.) Voiai să mă ceri lui 
mămica? 

LILLY  (dez/lănțuită): Sunteţi inginer, sunteţi tare, 
inteligent... 

DINU (che/nerului): Dom'le, nu ştiu ce să mai cred cu 
şniţelul ăla... 

LILLY (pe culm: Atunci, duceţi-vă la trust şi spuneţi că n- 
a fost nimic între noi... că e o calomnie... că nu mă 
cunoaşteţi... 

DINU (întoarcere după chelner): Dom'le, ce-i cu şniţelul 
ăla? 

LILLY: Că mă urâţi, că nu vă plac! 

DINU: Dar nu-i adevărat, domnişoară Lilly! 

LILLY: Nu vreţi să interveniţi pentru mine? Nu vreţi să 
puneţi o pilă şi pentru mine? 

CHELNERUL: Vine! Vine! 


(Chel/nerul aduce şnițelul, tacâmul, aranjează masa, 
prudent, tăcut, şi pleacă.) 


DINU: Vrei o pilă? Mă voi duce la trust şi voi spune să te 
trimită la un punct meteorologic. (Didacticism serios.) 
Să-ţi faci meseria, cinstit, să te încadrezi... 

LILLY (veşnicu/ argument): Mai bine „Vino pe aleea 
trandafirilor”, decât din nou pe şantier. Ce, lucrătorii 
din comerţ nu-s oameni? 

DINU (mâncând şi, deci, oarecum mai binevoitor): Mă 
fetiţo, sigur că sunt oameni, dar vorba unui mare scrii- 
tor italian, sunt oameni şi oameni. 

LILLY (froasată, roman de 15 lei, represalii): Văd că nu mai 
gândiţi aşa de greu, domnule Dinu... aveţi replică... 

DINU: Mi-a trecut, domnişoară Lilly. 

LILLY: Poate că acum vreţi să-mi spuneţi şi cine e 
Ibrăileanu?... 

DINU: Mare critic literar roman, directorul revistei „Viaţa 
Românească”... 

MICROFONUL: Copii, consumaţi dulciuri şi citrice! Mame şi 
copii, folosiţi camerele gării noastre afectate vouă! 


(Intră Fuiorescu, gata de plecare.) 


FUIORESCU: Dragi lucrători din comerţ, pictura care nu 
moare, pictura care călătoreşte, pictura... vă salută... 
LILLY: Domnule Fuiorescu, unde aţi fost? Ce-aţi făcut? V- 

am ţinut pumnii... 

FUIORESCU (desfăcând geamantanul pentru un prim 
pantagruelic): Sărut pumnişorii, dar... tout est perdu, 
sauf l'honneur... 

LILLY (vibrant): Eşec? 

FUIORESCU: Exact. Meseria! De! Nu poţi fi pe toate 
gusturile... 

LILLY: Şi acum? Plecaţi? 

FUIORESCU (servind-o cu un gest larg, din acelaşi pui, 
îmbucâna): Îmhî! 

LILLY (cu o ciozvârtă în mână): Vin cu dumneavoastră! 

FUIORESCU (către chelner, pe spate): Tinere — un 
borviz... (Remarcă pe Dinu.) Ce-i cu tânărul?... 

LILLY: Nu ştiu. Vin cu dumneavoastră... 

FUIORESCU (o idee): Oferiţi-i din puţinul nostru... 

LILLY (nici un drum într-acolo): În zori eraţi mai romantic, 
domnule Fuiorescu. M-aţi ascultat, mi-aţi zâmbit... 

FUIORESCU: Te-ai certat cu tânărul? 


(Che/nerul aduce borvizul.) 

FUIORESCU (eschivă şi insinuare de bărbat): Adio 
pagode? Adio Gange? Adio lotci? De ce? 

MICROFONUL (muzică: „Ciau, dau, bambina, un baccio 

ancora... ”). 

LILLY (pe muzică, printre lacrimi): Ştiţi că voi fi 
transferată? Ştiţi... aş fi venit cu tine, te-aş urma peste 
tot, din casă în casă... Ţi-aş găti... Ţi-aş vinde tablourile, 
ţigăncile... Toată natura moartă... (Brusc.) Nu mă 
interesează diferenţa noastră de vârstă... 

FUIORESCU (om  sensibi): Să ascultăm muzica, 
domnişoară Lilly. (O mângâie pe mână.) 

LILLY: N-aş fi crezut să am parte aşa de „Ciau, ciau, 
bambina...” (Amândoi tac; Dinu, în ale lui.) 

MICROFONUL (brusc): Nu lăsaţi copiii să se joace cu 
aragazul! 

LILLY: Vin cu tine! la-mă! (Si pentru prima oară.) Marcule! 
N-ai inimă? 

FUIORESCU (şoaptă): Poate se mai pun tonomate... 

LILLY (urlet): Nu se mai pun tonomate nicăieri! (Și tăcere.) 

FUIORESCU: Que sera, sera... 


(Deodată apare Simina, o privire din uşă peste sala 
restaurantului. Fuiorescu a zărit-0.) 


FUIORESCU: Artistul din mine salută virtutea! 

DINU (elan): Simina! 

SIMINA: Ai mâncat? 

DINU (/uat prin surprindere): Un şniţel. 

SIMINA: Vreau şi eu un şniţel! Era bun? (Che/nerului, 
apărut imediat.) Un şniţel bun şi un gogoşar. (Spre 
Dinu.) Ce-i cu tine? 

DINU: Consum! 

D-NA GIGEA (v//e/ioasă, cu sacoşa de sportiv): Lilly, Lilly, 
trezeşte-te! Cum pui capul pe mâna acestui monstru? 
Ridică-te! 

LILLY (primul argument pe buze): Mamă, e pictor! Nu voiai 
intelectuali? 

D-NA GIGEA (teribilă). E un monstru. Nu mă face să mă 
dau în spectacol! O mamă ştie mai multe decât o fiică! 

Te-a vorbit de rău la sfat! 


(Lilly, privire către Fuiorescu să descopere dacă e 
monstru.) 


FUIORESCU (presimțind că Lilly ar putea, doamne fereşte, 
să învingă prejudecățile): Domnişoară Lilly, ascultaţi-vă 
mama! Mamele ştiu ce spun! 

LILLY (tragedie): Sunteţi un monstru? 

FUIORESCU: Să ne ridicăm deasupra scandalurilor mic- 
burgheze. Domnişoară Lilly, permiteţi, în semn de adio, 
să vă ofer acest tablou... 

D-NA GIGEA: Nimic! (Fu/orescu întinde tabloul țigăncii.) 

LILLY (răvăşită): E tabloul... nostru! Pe care am luat prima 
friptură cu tine! Prima ţuică! 

DINU (de alături): Drumuri... pagode... Guban 275, lotci! 

SIMINA (speriată): Dinule! 

D-NA GIGEA (observânau-i pe Dinu şi Simina; salt la masa 
lor): Domnule, nu-ţi permit să intervii în dezamăgirile 
fiicei mele! Îţi interzic! (Che/nerul o dă deoparte, ca s-o 
servească pe Simina.) Nu vreau să mă dau în spectacol. 
(Revenind la Lilly, energică.) Lilly, hai! Ţi-am găsit 
ceva... mergem urgent... 

LILLY (cu tabloul subsuoară): Unde, mamă? 

D-NA GIGEA (mamă, alint): La un lacto-vegetărian! 

LILLY (cea mai mare durere): La un lacto-vegetarian, 
mamă? Ce să fac la un lacto-vegetarian? Credeam că 
mă-nţelegi! 

FUIORESCU (duios): Du-te, domnişoară Lilly! E bun şi un 
lacto-vegetarian... 

DINU: Alo! Încă un borviz! 

D-NA GIGEA: Îi pune tonomat! 

LILLY (iar realist): Tonomat la un lacto-vegetarian? 
Rasoluri? Valsuri? Sucuri? Sârbe? (Plâns.) Lactate? 
Romanţe? 

D-NA GIGEA (maternă): E o propunere la secţia 

comercială, mi-a spus mie cineva... (cu totul maternă) 
cineva bine informat! Sau vrei, scumpă mamă, din nou 
pe şantier? În frig... 

LILLY (plâns înciudat): Da! Vreau să îngheţ... 


(Pleacă amândouă, în huruitul cursei nr. 4725, însoţite 
de pictor, care le conduce afară.) 


DINU (che/neru/ aduce borvizul, Dinu toarnă amândurora): 
Să ne înecăm amarul în borviz... 

SIMINA: Ce-i cu tine? 

DINU: Mă distrez înainte de examen... 

SIMINA: De ce eşti supărat? 

DINU: De ce te-ai dus la Maria Cernea? 

SIMINA: De asta eşti supărat? 

DINU: Da. 

SIMINA: Te caut prin toate restaurantele, te găsesc aici, la 
capătul oraşului, ca să torni prostii... De ce ai venit 
tocmai aici? 

DINU: De ce te-ai dus la Maria Cernea? 

SIMINA (după o pauză): Tu m-ai rugat. Nu m-ai rugat? Din 
slăbiciune... pentru că te iubesc... 

DINU (n-aude marele cuvânt): Dar ai spus că nu te duci... 
eram sigur că nu te duci! 

SIMINA: Bine! Dar l-am spus că eşti pregătit, că ai să iei 
examenul printre primii, că după aia plecăm la Yalta. 

DINU (pumn în masă): Minţi! 

SIMINA (din ce în ce mai dispusă): Nu mai vrei să plecăm 
la Yalta? 

DINU: Am auzit cu urechile mele că ai intervenit... Eram la 
Dorobanţu, a intrat Maria Cernea, a spus că mă 
cunoaşte, că i-ai vorbit de mine... să obţii nu ştiu ce... 

SIMINA: Ce? 

DINU: Nu ştiu ce. 

SIMINA: Ce? 

DINU: Nu ştiu. 

SIMINA: l-am spus că vreau să obţin transferul tău din 
Venus în Marte. 

DINU: De unde? 

SIMINA: De pe o rachetă care pleacă în Venus, pe o 
rachetă care... N-ai auzit că sovieticii au trimis o ra- 
chetă în cosmos? 

DINU: Ce aş mai pleca acum în Marte! 

SIMINA: Nu pot suferi femeile de pe Venus! 

DINU (tanaru): l-ai spus Măriei Cernea... că sunt bine 
pregătit? 

SIMINA (veselie crescândă): Da. La geografie! Ţu? 

DINU: Eu n-am putut. Adică... 

SIMINA: Adică, nu i-ai spus nimic tovarăşului Dorobanţu. 
(Tot elanul.) Ai fost demn, ţi-ai dat seama c-ai avut o 
idee proastă. 

DINU (ricoşând pe regret): Pe dracu’! l-am spus: sunt 
omul dumitale, nea Dorobanţu. 

SIMINA (avânt frânt): l-ai spus tu asta? 

DINU (sarcasm rebel): Dar ce, nu sunt? După aceea, m- 
am plimbat prin oraş, dacă vrei să ştii... De ciudă, ca să 
nu mă găseşti, să mă distrez, să nu mai ştiu de 
examen. 

SIMINA: De ce să nu mai ştii de examen? 

DINU: Fiindcă mi-e teamă... 

SIMINA: De ce ţi-e teamă? 

DINU: Ei, asta-i bună! Că n-am să-l iau! (Simina destinsă, 
salt entuziast, piruetă nebună.) Niţă! Niţă! Unde te 
duci? 

SIMINA: Să iau un vin. Să bem! 

DINU (/nd;/spus): Pentru că n-am să iau examenul? 

SIMINA (febr;/â): Da! Pentru că n-ai să-l iei. Pentru că ai 
să-l iei... pentru că a venit iarna... pentru că (un dram 
de seriozitate) ...ai recunoscut! 

DINU: Ce? 

SIMINA: Că nu i-ai spus nimic urât lui nea Dorobanţu... 
Dacă ţi-e teamă, înseamnă că nu i-ai spus nimic, că te 

bazezi pe puterile tale, că ţi-a fost ruşine şi n-ai mai 
făcut prostia aia... Şi cât ai putut să mă baţi la cap: Du- 
te! Vorbeşte-i! Eşti proastă?! 

DINU: Niţă, eşti cea mai deşteaptă, nu mă cicăli, uite, îmi 
fac autocritica... am avut şi eu o idee trăsnită. 

SIMINA: Nu trăsnită, proastă! Cea mai proastă! Vreau să 
bem... 

DINU: Niţă, ai înnebunit! Când mi-ai mai propus să 
beau?... 

SIMINA: Niciodată! Dar acum, alungă teama, ruşinea... a 
venit iarna! Ţi-ai făcut autocritica... 

DINU: Cum am să beau înainte de examen? 

SIMINA: Da’ după? 

DINU: S-ajung eu după... (Wavv.) Ştii că nea Dorobanţu a 
căzut la examen? Nu râde, a căzut cu „Clinele 
soldatului”, la conservator; să vezi... 


(Fuiorescu reintră, fi urmăreşte de la uşă pe cei doi, 
posesor al unei ultime idei, al unui ultim „ciubuc”, şi se în- 
dreaptă spre o masă.) 


SIMINA: Nu mă interesează. Nu vreau să aud nimic trist. 

DINU: Dar n-a fost trist. O să-ţi placă... lasă-mă să-ţi spun, 
e vesel... 

FUIORESCU (de la masa lui, ridicându-se, venind la ei): 
Lăsaţi-l, domnişoară... dacă-mi permiteţi (se aşază)... 
Lăsaţi-l să se amuze, la orice înfrângere trebuie să 
răspunzi cu un zâmbet... 

DINU: Ce mai vrei, domnule? Mi-ai dat cea mai tâmpită 
idee din viaţa mea. Ce mai vrei? 

FUIORESCU: Să vă ajut.. Eu plec. Peste câteva minute, am 
tren... mă grăbesc... 

DINU; Te aşteaptă ţara... În orice caz, e mai sănătos aşa 
decât o durere de stomac! 

FUIORESCU: Las' că-s bune şi durerile de stomac în viaţa 
unui artist. Tovarăşe, hai să trecem peste tot ce ne 

desparte. Eu mai am o idee pentru dumneata. (Dinu, 
reflex, pune mâna pe un scaun. Fuiorescu, imediat.) 
Ştiu, eşti un om puternic, dar inteligent. Domnişoara, 
ce să mai vorbim? (Paranteză şăgalnică.) Numai ce 
critică tăioasă a făcut tablourilor mele... Grosso modo. 
Trebuie să iei examenul? Trebuie! Ţi-am găsit un om. 

SIMINA: Dar pleacă odată, domnule, de aici! 

FUIORESCU: De ce? Pentru că vreau să ajut tânăra 
generaţie? Ţi-am găsit un om. Intri cu el în examen. 
Lucrările scrise, după cum ştii, sunt secrete şi se 
sigilează. Dumneata i-o faci pe a lui cu numele lui, cum 
te pricepi, că el la oral tot nu se mai prezintă. El ţi-o 
face pe a dumitale, că e doctor în matematică... pe 
urmă la oral, cânţi... Pentru chestia asta, dacă admiţi, 
nu-ţi ia mult. La încadrarea dumitale — 2.000. 

DINU (cu mâna pe scaun): Pleacă! Pleacă, altfel aduc 
miliția! 

FUIORESCU: Acesta nu-i un gest demn de un om nou, 
tovarăşe dragă, îmi pare foarte rău. 

DINU: leşi! 

SIMINA: Da’ pleacă, domnule... Nu înţelegi româneşte? 

FUIORESCU (incepe să se imbrace): Ai să mă cauţi, 
tovarăşe: Unde e artistul care pentru un strop de 
„Murfatlar” şi două miare a vrut să mă salveze? Şi eu 
nu voi mai fi. Voi fi la lepuşoara, de pildă. 

DINU: Imbracă-te! (Sí se repede, cu furie, să-l ajute.) Fugi! 
Salvează-te, că vin după dumneata, de pildă.” 

FUIORESCU (împins de Dinu): Lasă-mă, tovarăşe, nu mă 
învârti, că mă învârtesc şi singur!... 

SIMINA (după o pauză, între ei): Mai bine chemai miliția! 

DINU: Dă-l naibii! E bună şi distracţia. Câteodată face mai 
mult decât un miliţian. Nu se mai învârteşte mult 
domnul Fuiorescu. Il ardem în straturile dense ale 
stratosferei (şi arată, enervat, capul). 

SIMINA: Aşadar... (Privire în jur, nu găseşte un punct de 
reper.) Tovarăşe ospătar... 

DINU: Niţă! Dacă... 

SIMINA (ospătarului): Un borviz, te rog... (Lui Dinu) Borviz 
e bun? (Dinu tace.) Ce crezi că citeşte casieriţa? 

DINU: Niţă, ce-i cu tine? 

SIMINA: Zi, ce carte? (Ospătarul le serveşte borviz. Simina 
bea, după ce a ciocnit cu Dinu.) Să-ţi spun eu? 

DINU (concesie): „Taina diamantelor galbene”. 

SIMINA: Nu. „Roşu şi negru”. 

DINU: Nu cred. 

SIMINA: De ce, crezi că toate casieriţele sunt ca Lilly? 

DINU (în apele lui, de unde nu poate pleca spre țărmul 
bucuriei dorite): A venit să mă roage să intervin pentru 
ea... la trust... să n-o mute de la „Gloria”... 

SIMINA: Ţi-am spus că nu mă interesează lucrurile triste... 
Nu vrei să te distrezi? Hai să ne distrăm! 

DINU: Nu pot. Tu nu vezi că nu pot? 

SIMINA: Faci pariu că e „Roşu şi negru”? 

DINU (/ar concesie): Fac. Pe ce? 

SIMINA: Dacă e „Roşu şi negru”, faci ce vreau eu... 

DINU: Dacă nu e, mă laşi în pace. 

SIMINA (p/eacă /a casă): Nu vă supăraţi, ce carte citiţi? 

CASIERIŢA (scurtă privire peste ochelari): „Roşu şi negru” 
de scriitorul francez Stendhal. 

SIMINA: Unde aţi ajuns? 

CASIERIŢA: Atunci când domnişoara de la Molie... (Simina 
— întoarcere.) 

DINU (rea/mente amuzat): Ei, ce trebuie să fac? 

MICROFONUL: „Dunărea albastră”. 


(Muzică, primele acorduri.) 


SIMINA (evident): Să dansezi cu mine! 
DINU (buimac): Unde? 

SIMINA: Aici. 

DINU (automat): Când? 

SIMINA: Acum. (Totul pe vals.) 

DINU (conştient): Fii serioasă... (Sever.) Simina! 

SIMINA: Să nu-mi spui Simina! 

DINU: Niţă... nu dansez! 

SIMINA (totul pe vals): N-ai cuvânt... nu ştii să ţii nici cea 
mai mică promisiune... 

DINU (concesie, mişcat, ca bărbații): Cere-mi orice! 
(Retractare — tot ca bărbații.) Orice altceva! 

SIMINA: Orice?! Repetă după mine: voi lua examenul! 

DINU: Voi lua examenul! 

SIMINA: Voi lua examenul! 

DINU: Voi lua examenul! 

SIMINA (pe acelaşi ton): Mergem să ne dăm cu săniuţele! 

DINU: Mergem! Să ne dăm că săniuţele! (Brusc.) Niţă... 
Când? Unde? Acum? După-masă am scrisul!... 


(Amândoi se ridică în picioare, febril, în timp ce la 
microfon se reia „Dunărea albastră”, iar o locomotivă 
manevrează.) 


CORTINĂ ALBĂ 
AL DOILEA INTERMEZZO PE NINSOARE, DAR ÎN AMURG 


Corul grădiniței traversează strada: 
„Nu mai e verdeață, 

Ninge şi îngheață, 

Urlă vijelia, 

Tristă e câmpia — 

Vâj! Vâj! Ce furtună... 

Hau! hau! — lupi se adună, 

Trosc! trosc! — focul face 

Și pisica toarce”. 


(Dinu apare, ca un bolid, in stare să facă şi tumbe prin 
zăpadă.) 

DINU: Am luat scrisul! Am luat scrisul! Am luat scrisul! (O 
clipă, calm.) Tovarăşi... (lar strigă.) Am luat scrisul! Am 
luat scrisul! (Liniște, mers în vârful picioarelor, pe 
zăpadă, şoaptă.) Am luat scrisul! (Nici un ecou. Atunci, 
mai tare.) Am luat scrisul! (Ecou distinct: am luat 
scrisul!) Unde eşti, amice? Vino să-ţi dau un interviu în 
mijlocul naturii... Dă-mi microfonul... Nu eşti, sigur că 
nu eşti. Anul trecut m-ai trezit noaptea din somn să-ţi 
vorbesc despre inovaţie. Acum, pot să-ţi dau cel mai 
bun interviu al vieţii mele, şi nu eşti. Deştepţi sunteţi! 
Nu e un subiect, nu? Am luat scrisul! E clar, tovarăşi?! 
Poate nu e clar? (Ecou.) Am luat scrisul! (Strigătul lui în 
cosmos.) Nu vă place strigătul meu? Fiţi sinceri, suntem 
între noi! Cine e pentru? Cine e contra? Cine se abţine? 
Tovarăşi, ce e fericirea? Nu fugiţi după chestii trase de 
păr! (Definitoriu, ca la examen.) O bucurie mare, de du- 
rată mai lungă sau mai scurtă, nu contează, dar o 
bucurie mare se numeşte fericire. Poate nu vă daţi sea- 
ma, dar, conform definiţiei mele, omul e mult mai 
fericit în viaţă decât îşi dă seama. (Si deodată.) Am luat 
scrisul! (Ar vrea să danseze, să zboare, dar se loveşte 
de trei oameni de zăpadă, apăruți din senin. Din capul 
unuia a căzut, cu un zgomot sec, un ceaun.) lertaţi-mă, 
tovarăşi... lertaţi-mă, nu v-am auzit... Când aţi apărut? 
Nu v-aud. E vina mea, sunt surd, orb, nebun, fericit 
(Omeneşte.) Am luat scrisul! Imi daţi voie să vă ridic 
pălăria? (/i potriveşte ceaunul pe cap.) V-am lovit... 
lertaţi-mă... Aveţi dreptate... 

ISAIA: Dinule, ce faci, frate dragă? Te strig de un ceas. Nu 
mai auzi? 

DINU (în opera sa, automat): Am luat scrisul! 

ISAIA: Felicitări, dar de unde la tine ameţeala asta? 

DINU (acelaşi joc): Am luat scrisul! 

ISAIA (enervat): Şi asta-i atitudine? Unde e maturitatea 
ta? (Serios.) Când ai oralul? 

DINU: Luni! (Operând câteva detalii, către cei trei.) 

Sunteţi mulţumiţi? 

ISAIA: Nu-s mulţumit deloc. Te duci şi înveţi, eu alerg 
imediat la soţul Măriei Cernea, pentru oralul tău... 
buzoian de-al meu, cea mai bună linie, am descoperit-o 
azi... las' pe mine! Tu ştii cum vorbesc cu Cernea? Cu 
toată dragostea mea pentru uzină! E mai bine decât cu 
Dorobanţu, mai în problemă... 

DINU (tot timpul clocotind): Eu sânt în problemă, eu sunt 
problema... 

ISAIA (obişnuit cu munca de lămurire, blând): Dinule tată, 
ştiu... Ştiu... tu eşti problema... da' eu te-am ridicat, eu 
te rezolv! 

DINU: Nu mă rezolva! 

ISAIA (tot timpul lămurina): Tu ştii ce simplu e? Tu nici nu 
şti! 

DINU: Ştiu, e prea simplu, şi nu vreau... 

ISAIA: Eu vorbesc cu Cernea. El îi cheamă pe profesori în 
cancelarie... Uite, închipuieşte-ţi... 

DINU: Nu-mi închipui nimic. Nu vreau să-mi închipui! 

ISAIA: De ce să nu-ţi închipui? Eu pentru cine mă zbat 
aici? Am vreun interes personal? (Orator.) Tovarăşi, v- 
am adunat aici ca să vă spun că avem între noi pe 
tovarăşul strungar Dinu Constantin, fala uzinei din 
Cisnădie, fruntaş pe ramură, vă rog... 

DINU (urlet): Să nu-i roage nimic, auzi, nea Isaia? 

ISAIA (scos şi el din țâțâni): De ce, omul lui Dumnezeu? 
Nu eşti fruntaş pe ramură? 

DINU: Pe toate ramurile din lume, dar n-am nevoie de 
intervenţii... ştiu tot, sunt pregătit, sunt bucuros, 
sunt ...fericit! 

ISAIA (scâncet): Bine, dar e buzoian... 

DINU: Nici un buzoian! Jură! 

ISAIA (indignat): Cum o să jur, tovarăşe? 

DINU: Jură că nu te duci la Cernea. 

ISAIA: Tovarăşe, religia e opiu pentru popor. E sau nu e? 

DINU (bască mototolită pe frunte, gest clasic): E! 

ISAIA: Atunci, cum o să jur pe opiu? 

DINU (dez/ănțuit): Jură, dom'le pe orice, dar jură! Jură pe 
oamenii ăştia de zăpadă! 

ISAIA (exasperat şi el): Nu jur nimic! (Dă să plece.) Păcat 
că te-am scos din bezna neştiinţei şi ignorantei. 
(Pleacă.) 

DINU (fugind după el: Nea Isaia, tovarăşe Isaia... 
(Revenind la noi, către noi şi către oamenii de zăpadă, 
cu care s-a împrietenit pe nesimţite.) Ce facem, 
tovarăşi? Asta îmi strică toată bucuria... El m-a ridicat! 
Parcă n-am şti cine ne-a ridicat? Mai multă modestie, 
nea Isaia... Cum intru la oral, dacă vorbeşte cu 
profesorii? Ce ziceţi? Şi altfel, nu-i om rău! (fn sfârșit.) 
Dom'le, şi ce bucuros eram! (Pășeşte, urmat de cei trei 
oameni de zăpadă. Apoi, volubil, sincer, respectuos, cu 
frazări către oamenii de zăpadă.) Tovarăşi profesori, vă 
rog să mă credeţi... ţin foarte mult ca examenul să-l iau 
cu puterile mele, cu capul meu. 

CEI TREI OAMENI DE ZAPADA (punânau-şi un enorm 
ochelar comun): Tovarăşe Dinu, cum eşti pregătit 
pentru materiile pe care cu onoare le predăm? 

DINU (modest): Eu zic că bine... am luat scrisul. 

TOŢI TREI: Ştim! 

DINU (a/armat): De unde ştiţi? N-a fost nici un tovarăş 
Isaia, să vă vorbească de mine? (Wegație.) Să vă 
roage? (Negatie.) Tovarăşi profesori, nu-mi ascundeţi 
nimic. 

TOŢI TREI: Nimic. 

DINU: Juraţi. 

TOŢI TREI: De ce? 

DINU: Juraţi după mine! Juraţi pe zăpadă! Vă rog 
respectuos, repetaţi după mine: Jurăm... 

TOŢI TREI: Jurăm! 

DINU: Că nici un tovarâăş Isaia... 

TOŢI TREI: Că nici un tovarăş Isaia... 

DINU: Isaia Gheorghe... 

TOŢI TREI: Isaia Gheorghe... 

DINU: Nu a venit să intervină pentru tovarăşul Dinu... 

TOŢI TREI: Nu a venit să intervină pentru tovarăşul Dinu. 

DINU: Constantin! Că mai sunt 400! 

TOŢI TREI: Constantin! Că mai sunt 400! 

DINU: Dacă aş şti că vreunul dintre dumneavoastră s-ar 
lăsa influenţat de atitudinea neprincipială a tovarăşului 
Isaia — cu care, credeţi-mă, am să discut la uzină, 
pentru că el e un tovarăş bun de-al nostru, iubeşte 
uzina, e adevărat, dar uneori nu e modest şi nu 
gândeşte suficient —, dacă aş şti asta, nu v-aş mai 
putea privi în ochi, m-aş încurca la oral şi aş cădea. 
Acum câteva ore am avut şi eu ideea asta, să rog pe 
cineva să intervină pentru mine, ca să pot lua mai uşor 
examenul. Tovarăşi profesori, mi s-a făcut ruşine, pe 
loc, sub ochii lui. Înţelegeţi? (Toţi trei admit că înţeleg.) 
Noi, muncitorii, am fost învăţaţi de partid să fim demni, 
să credem în capul nostru, care, zău, e foarte bun, dar 
mai sunt rămăşiţe care se bagă din când în când pe fir, 
că mă plictisesc şi pe mine. Mă jur pe basca mea 
(scoate basca), pe care o am de 10 ani, de când am 
luat primul şpan de pe o piesă, şi pe care n-o s-o 
schimb nici în comunism, deoarece ea ştie prima şi cel 
mai bine ce gândesc, şi eu gândesc foarte greu 
câteodată, că până la 14 ani am păscut oile. (Tace 
deodată, privindu-i.) Sau... asta n-are importanţă. Sunt 
foarte bine pregătit. (Către fiecare.) O să vedeţi! Dacă 
vreţi, întrebaţi-mă... (Toti trei neagă.) Nu, întrebaţi-mă. 
Cu ce corpuri se combină azotatul de argint... nu se 
combină cu nici un corp... 

SIMINA: Dinule! (Dinu se întoarce normal, fără avânt, spre 
ea. Cei trei oameni de zăpadă s-au retras fără să ştim.) 

DINU: Unde ai întârziat? (Simina tace.) Unde ai fost? N-ai 
spus că la 10 eşti aici? (Simina tace, conspectându-l.) 
Am vrut să te chem la Maria Cernea. 

SIMINA: De ce nu m-ai chemat? 

DINU: Pentru că m-am răzgândit. Acolo erai? 

SIMINA: Nu. 

DINU: Da' unde? 

SIMINA: La cinema. 

DINU (aspru): De ce te-ai dus la cinema? 

SIMINA (tot timpul, ton coborât): Am văzut un film foarte 
bun, documentar. Cum au cucerit sovieticii polul sud 
electromagnetic. 

MICROFONUL: Trenul cursă nr.4514, în direcţia Baia Mare, 
pleacă de la linia patru! 


(Cortina albă se ridică, descoperind, din nou, 


restaurantul gării la orele 11,40. Chelnerul şi casierița, 
concentrați în socoteli...) 

TABLOUL 6 


SIMINA (în acelaşi loc): Ai... căzut? 

DINU (nervos): Cum o să cad? 

SIMINA (tot elanul regăsit): Ai luat scrisul? 

DINU (fără chef): Sigur că l-am luat 

SIMINA (zbor prin tot restaurantul): Lucrători din comerţ! 
Am luat scrisul! Am luat scrisul! 

DINU (chemare la ordine, dar mişcat): Niţă, Niţă, vino aici! 

CHELNERUL (fără inteligență): Tovarăşe... linişte... facem 
socoteli... 

CASIERIŢA: Doi crenvurşti... trei sute măsline... 

SIMINA (pe scaun, febrilă): Credeam c-ai căzut... N-am 
fost la nici un cinema, m-am plimbat tot timpul prin 
oraş, m-am dus la facultate, te-am aşteptat câteva ore 
ca să ieşi, nu ai apărut... 

DINU (mai mult informativ): Am predat teza primul... 

SIMINA: Uf, ce proastă pot să fiu... Credeam că te-ai 
încurcat, că nu ştii, şi am plecat, ca să nu te văd 
supărat N-am îndrăznit să întreb pe nimeni. leşeau unul 
câte unul... Şi-i lăsam să plece. Am vrut să mă duc la 
Maria Cernea acasă... m-am răzgândit. 

DINU: De ce? 

SIMINA: Ca să nu creadă că vreau să intervin pentru tine, 
după ce ai dat scrisul prost. 

DINU: Cum o să dau scrisul prost? 

SIMINA: M-am învârtit peste tot mi-era frică să vin aici. 
Când te găsesc, te văd abătut, vorbeşti singur, îmi 
vorbeşti urât eşti trist... 

DINU: Nu vorbeam singur. Vorbeam cu profesorii. (Simina, 
râs obosit, destins. Dinu, întărâtat.) Mai am şi oralul... 

SIMINA: Şi? Ţi-e frică? 

DINU: Mi-e frică de Isaia, să nu fi vorbit cu ei, să nu fi 
intervenit pentru mine, la oral... D-aia n-am dat nici eu 
telefon la Maria Cernea... Da' ce fac cu Isaia? 

SIMINA (din ce în ce mai incandescentă): Tovarăşe 
ospătar! 

CHELNERUL: Imediat! 

DINU: Ce fac cu Isaia, tu n-auzi? Dacă vorbeşte cu 
Cernea, că-i buzoian de-al lui? 

SIMINA (cu gândurile auirea): Ce să vorbească? 

DINU: Ce dracu' nu înţelegi, Niţă? 

SIMINA (tandru): Nu vorbi urât. 

CHELNERUL (cum ÎI ştim): Un şniţel pane? 

DINU: Nu! 

CHELNERUL: Nici nu se putea, suntem pe închise. Un 
borviz? 

SIMINA: Un vin bun, un vin foarte bun! 

CHELNERUL: Un vin de regiune. 

SIMINA: Un „Murfatlar”! 

CHELNERUL (lovit în cap): „Murfatlar” la ora asta, într-o 
gară? (Zbor la raft.) 

DINU: Dacă a vorbit cu profesorii, să mă aibă în vedere la 
oral, nu mai intru în examen, înţelegi? Nu mai am nici o 
bucurie, înţelegi? 

SIMINA: Înţeleg, sigur că înţeleg. 

DINU: Nu înţelegi nimic! 

CHELNERUL (imensă dezol/are): Nu avem „Murfiatlar”! 

SIMINA (energie crescândă): Şampanie! 

DINU (fără să înţeleagă „Murfatlarul”): Niţă! 

SIMINA: Vreau să bem! 

DINU: Niţă! 

SIMINA: Vreau să bem, auzi? 

DINU (spre înfrângere): Şi ce mă fac cu oralul? Dacă... 

CHELNERUL (a adus şampanie, cu un pocnet tare a 
deschis sticla, le-a turnat): Numai pentru şampania 
dumneavoastră nu închidem! 

SIMINA: Merităm! (Obsesiv, ca Dinu.) Am luat scrisul! 
(Ridică paharul, îl ciocneşte cu al lui Dinu.) Să bem 
pentru scrisul ăsta! 

DINU (cucerit, abia muind buzele): Grozav! 

SIMINA (după o sorbitură bună. Ameţita inofensiv, 
volubilă): Bea, pentru că n-ai deschis gura, pentru că ai 
fost demn. Bea pentru că ţi-a fost ruşine. Nu-i aşa că ți- 
a fost ruşine? Ce bine că ţi-a fost ruşine! (Beau din nou 
amândoi.) Vreau să strig (şi strigă chiar), iubesc un om 
care a avut o idee proastă şi i-a fost ruşine... un om 
demn. 

DINU: Niţă! Hai să plecăm! 

SIMINA: Cum o să plecăm? 

MICROFONUL: Trenul personal nr. 4225 din direcţia Ciceu 
soseşte la linia cinci! 

SIMINA (ridicându-se): Hai la Ciceu! (Dinu râde.) Hai la 
Ciceu! Ştii ce a fost la Ciceu? Care a fost prima lecţie 
pe care v-am explicat-o? (Che/nerului, deodată.) 
Tovarăşul Constantin Dinu, strungar, va deveni inginer. 

CHELNERUL (peste umărul ei, sesizând): Nu ştiu dacă ţine 
de noi... 

SIMINA: Just, tovarăşe! De el ţine! (Și dispare hotărâtă, cu 
paşi mari.) 

DINU (simpatic): Niţă! Unde te duci? (Tandru.) Ai băut, te- 
ai ameţit din nimic... 

SIMINA (de-afară): Nu-s deloc ameţită! 

DINU: Simina! (Fuge după ea până la uşă). 

CHELNERUL (fuge după el): Plata! (Dinu plăteşte.) 

MICROFONUL: Trenul personal nr. 4225 din direcţia Ciceu 
soseşte la lin a cinci! 

SIMINA (/a microfon): Tovarăşi din trenuri, din gări, din 
restaurante... 

DINU (speriat): Niţă! Niţă!... 

SIMINA: Vreau să vă comunic... 

DINU: Niţă! Nu-i frumos ce faci la ora asta. 

SIMINA: Strungarul Constantin Dinu va deveni inginer! 

CHELNERUL (după ce a numărat banii, lui Dinu): 
Felicitările mele: şi acum, închidem. 

SIMINA (continuă la microfon): Un inginer bun, demn! 

UN GLAS HÂRÂIT LA MICROFON (întrerupâna-o brusc): Ce- 
i asta, tovarăşă? 

DINU: Niţă! 

SIMINA (/a microfon): Dumneata nu ţii cu noi? Pune-ne 
muzică! 

CHELNERUL: La ora asta? 

SIMINA: La ora asta trenul de Ciceu a plecat. Vreau să 
dansăm! 


(Începe un vals.) 


DINU: Vreau să dansez. Clar? 
CHELNERUL: La ora asta? 


(Dinu şi Chelnerul, în contratimp, scot masa, valsând. 
Pe rând, în ritm de vals, Dinu, Chelnerul, Casieriţa, apoi 
Simina scot restul mobilierului Dinu, în dans, o conduce 
afară pe casieriță.) 


DINU: Unde aţi ajuns cu „Roşu şi negru”? Vedeţi că se 
întoarce la prima... 

CASIERIŢA (cea mai mare noutate a zilei): La doamna de 
Renal? 

DINU: La doamna de Renal... 

CASIERIŢA: Bine, dar cum poate să facă o asemenea 
prostie? 


(Concomitent, Simina îl evacuează pe chelner.) 
SIMINA: Damentango... 


CHELNERUL: La ora asta?!... Dar e vals. 
SIMINA: Damenvals! 

(Singuri în scenă, Dinu şi Simina se îndreaptă unul 
către celălalt, în pas de dans. Dar, brusc, se opreşte mu- 
Zica. Ninge.) 


DINU: Niţă, ninge! 

SIMINA (într-o respirație amplă): Hai în Cehoslovacia, la 
Yalta, pe Marea Albă! 

DINU: Simina, ne-am ameţit! 

SIMINA: Nu mă cheamă Simina! 

DINU: Niţă, cum o să fie Yalta în Cehoslovacia?! 

SIMINA: Dar unde e? 

DINU: La Marea Neagră. În Uniunea Sovietică. 

SIMINA: Fals, tovarăşe Dinu. (Ș/-/ pocneşte cu un bulgăr 
de zăpadă.) Leningrad e la Marea Neagră, vom merge 
şi vom vedea nopţile albe din Leningrad, la Marea 
Neagră... 

DINU (aruncă şi el un bulgăr): Astea-s părerile unei 
profesoare de geografie? Mai mare ruşinea, Niţă! Hai 
acasă! Mai am oralul! 

SIMINA (aruncă un bulgăr): Nu, de la Leningrad, plecăm în 
nord, la Nisa, pe Coasta de Azur. (Dinu se apucă cu 
mâinile de cap. Un tignal indignat de milițian. Simina, 
milițianului.) Ştii unde-i Coasta de Azur? 

MILIŢIANUL (serios): Coasta de Azur se află în Franţa, la 
Mediterana, tovarăşă profesoară. In sud... 

SIMINA: Fals, tovarăşe miliţian, nota trei! Nisa e cel mai 
mare port al Groenlandei! 

DINU (doi bu/gări în Simina): Niţă, trezeşte-te! Tovarăşe 
miliţian, am luat scrisul...! 

MILIŢIANUL (edificat): Păi, de ce n-aţi spus de la început?! 
Nisa... Nisa — sigur că e în... Groenlanda! 


---- CORTINA ---- 

